ועדת הכלכלה, כנסת 18, פרוטוקול מספר 248, 2010-06-01 12:30

אופיר אקוניס: שלום, אני פותח את ישיבת הוועדה.

אופיר אקוניס: אני ביקשתי לכנס את הישיבה הזאת בעקבות הנחיית המפקח על הבנקים מיום 24 במאי, לפיה תאגיד בנקאי יחזיק הפרשה נוספת שלא תפחת משיעור של 0.75% בגין יתרות ההלוואות לדיון אשר ניתנו החל מיום 1 באפריל 2010, ושיעור המימון בהן במועד העמדת האשראי, היחס שבין החוב לבין שווי הנכס המשועבד, גבוה מ-60%.

אופיר אקוניס: משמעות ההחלטה היא, שעל הבנקים להפריש הון גבוה יותר למשכנתאות, במימון של מעל 60%, כך ששיעור הריבית על המשכנתאות במימון גבוה יעלה ורוכשי הדירות ידרשו להון עצמי גבוה יותר.

אופיר אקוניס: אני חושב, שההחלטה הזאת איננה רק החלטה כלכלית.

אופיר אקוניס: זאת החלטה בעלת משמעות חברתית עצומה, שהרי רכישת דירה בשוק מתייקר והולך, שוק משתולל, היא סוגיה רלוונטית באופן אדוק לציבור רחב בארץ המבקש לרכוש דירה למגורים.

אופיר אקוניס: זו הרכישה המשמעותית ביותר בחייו של אדם.

אופיר אקוניס: המחירים המאמירים, ריבוי המיסים המוטלים על הקונים והקבלנים, בירוקרטיה בוועדות התכנון והבנייה ומלאי דירות קטן בארץ, בפרט באזורי הביקוש, גורמים לכך שבשנים האחרונות רכישת דירה הולכת והופכת קשה יותר ויותר, בעיקר לזוגות צעירים המנסים להתחיל את חייהם.

אופיר אקוניס: התייקרות המחירים גורמת באופן טבעי לכך שעל הרוכשים להגדיל את שיעור המשכנתא ביחס להונם העצמי.

אופיר אקוניס: אני חושב שההנחיה, אדוני המפקח, היא נכונה ואני מקווה שהיא תסייע בבלימת עליית המחירים והחמרת התנאים בקבלת אשראי על ידי לווים מסוכנים.

אופיר אקוניס: אני חושב, ואמרתי לך את זה קודם, שאין להחיל אותה על זוגות צעירים ועל רוכשי דירה ראשונה, אלא על אותם ספקולנטים שגורמים לעלייה במחירים, שקונים דירה שנייה ושלישית ועושים הון מהדירות הללו.

אופיר אקוניס: אני אשמח, אדוני המפקח, לשמוע את התייחסותך.

אופיר אקוניס: גם שר הבינוי והשיכון ביקש להגיע לכאן ולהשמיע את דבריו בפני ועדת הכלכלה.

אופיר אקוניס: אני גם קיבלתי מכתב מחבר הכנסת שאמה, שביקש לקיים את הדיון הזה, ומחברים נוספים.

אופיר אקוניס: אדוני המפקח, התחלנו בהדברות לקיים את הישיבה הזאת זמן קצר אחרי שאתה פרסמת את ההנחיה הזו.

אופיר אקוניס: לקח לנו קצת זמן לתאם ועוד שיחות כאלה ואחרות.

אופיר אקוניס: אנחנו מברכים אותך שאתה נמצא כאן.

מגלי והבה: היה מן הראוי לקיים ועדה משותפת של ועדת הכספים וועדת הכלכלה.

מגלי והבה: כך ההחלטה שתתקבל יכולה להיות חזקה בכיוון שאתה רוצה להגיע אליו.

מגלי והבה: אנחנו גם יודעים את עמדתו הנאורה של שר השיכון, שתומך במה שאנחנו רוצים להגיע אליו – לא להעלות את המחיר למשפחות מעוטות היכולת.

אופיר אקוניס: אכן התקיימה ישיבה בוועדת הכספים.

אופיר אקוניס: אני לא יודע אם זה התקיים בישיבת המשנה או במליאת הוועדה, אבל זה לא משנה.

אופיר אקוניס: הוועדה שמפקחת על תחום הבינוי והשיכון במדינת ישראל על פי תקנות הכנסת זאת ועדת הכלכלה ולא ועדת הכספים.

אופיר אקוניס: שעה וחצי מזמנו של המפקח הן חשובות, אבל הוא יוכל להקדיש אותן לוועדת הכלכלה של הכנסת.

אופיר אקוניס: הוספתי ואמרתי, שהיתה הדברות בינינו לבין לשכת נגיד בנק ישראל ולשכת יו"ר הכנסת בעניין הזה, ובסופו של דבר הגענו לישיבה הזאת.

אופיר אקוניס: אני מציע, שאולי נשמע קודם את המפקח בנוגע לשאלה והבקשה שהעליתי כאן.

אופיר אקוניס: נשמע גם את חברי הכנסת בנוגע לדירה ראשונה.

רוני חזקיהו: צהריים טובים לכולם.

רוני חזקיהו: בדקות הקרובות אני רוצה להסביר את הצעד שנקטנו בו, כפי שתואר על ידי יו"ר הוועדה.

רוני חזקיהו: בהמשך אני אשמח לשמוע הערות מכולם.

רוני חזקיהו: בפתח דבריי אני רוצה להזכיר, שהוצאנו טיוטה ואנחנו פתוחים להערות על הטיוטה, גם של המערכת הבנקאית, גם של הוועדה המייעצת, גם של גופים אחרים, ובוודאי של חברי כנסת וחברי ממשלה.

רוני חזקיהו: זה לגבי הרקע לביקור שלי לפה.

רוני חזקיהו: אני שמח להיות פה.

רוני חזקיהו: לפני שאני אסביר את ההנחיה עצמה, חשוב להבין מה ההנחיה אומרת ולמה היא מכוונת.

רוני חזקיהו: כדי להבין למה היא מכוונת צריך להבין את נתוני הרקע שהביאו להוצאת ההנחיה הזאת.

רוני חזקיהו: ישנה עלייה גדולה במחירי הדירות.

רוני חזקיהו: אנחנו מדברים על 22% בשנה האחרונה.

רוני חזקיהו: אני הייתי בדיון בוועדה הזאת בנוגע לקבוצות רכישה.

רוני חזקיהו: גם אז העליתי את הבעייתיות של התייקרות מחירי הדיור, התייקרות הדירות, שהיא בלי שום פרופורציה למה שקורה במשק ולמה שהיינו עדים אליו בעבר.

רוני חזקיהו: העלייה הזאת, שהיא עלייה ריאלית גדולה מאוד, מעבר לעלייה בשיעורי ההכנסות של הציבור, מעבר לעלייה בצמיחה, מעבר לעלייה ברמת החיים, היא בעייתית מאוד.

רוני חזקיהו: אנחנו רואים שהקצב הזה, גם מאז הביקור האחרון שלי פה, לא נחלש ויש אפילו אומרים הואץ.

רוני חזקיהו: כלומר, אם כולנו נשב ונגיד הכל בסדר אנחנו נגיע למצב שמחירי הדירות ילכו ויאמירו.

רוני חזקיהו: באותה ועדה נשאלתי: האם יש בועה, כי אם אין בועה אז למה אתה מתערב.

רוני חזקיהו: אני אמרתי שאנחנו מתערבים לפני הבועה כדי שלא תיווצר בועה.

רוני חזקיהו: אני לא יודע אם הפעולות שלנו יצליחו למנוע מצב בעייתי בצורה של בועה או משהו דומה, אבל הן מאמץ בכיוון.

רוני חזקיהו: אני חושב, ששיתוף פעולה עם עוד גורמים יכול לפתור את הבעיה.

רוני חזקיהו: אנחנו מעלים את המודעות.

רוני חזקיהו: עליית המחירים הדרסטית שחלה במחירי הדירות היא באה על רקע של סביבת ריבית מאוד נמוכה.

רוני חזקיהו: אנחנו מדברים על סביבת הריבית הכי נמוכה שהיתה לנו ב-30 שנה האחרונות.

רוני חזקיהו: אנחנו מדברים על סביבת ריבית נמוכה, ולא רק ריבית בנק ישראל אלא גם על ריבית על משכנתאות.

רוני חזקיהו: ריבית למשכנתאות עומדת היום על שיעור של 2%-2.4% לא צמוד.

רוני חזקיהו: זה לא פלוס מדד.

רוני חזקיהו: גם בהצמדות הריביות מאוד נמוכות.

רוני חזקיהו: אנחנו מדברים על שיעורי ריבית שצריכים לקחת בחשבון, כי כאשר אתה בא לקנות דירה ותכננת לקנות דירה בסכום איקס והמחירים כל יום עולים אז יש כמה אפשרויות: לקנות דירה יותר קטנה, לא לקנות דירה ולחכות, לגייס הון נוסף או לקחת מימון יותר גבוה.

רוני חזקיהו: הציבור בוחר לקחת מימון יותר גבוה.

רוני חזקיהו: זה מה שאנחנו לומדים כאשר אנחנו מנתחים את שני הסעיפים האלה של השינוי במחירי הדירות וסביבת הריבית הנמוכה.

מרינה סולודקין: על איזה ציבור אתה מדבר?

רוני חזקיהו: אני מדבר על כל ציבור לוקחי המשכנתאות בלי לעשות הבחנה ביניהם.

אופיר אקוניס: כל הציבור צריך יותר כסף.

רוני חזקיהו: מה שאני מסתמך עליו בין השאר, זו העלייה בביקוש לדיור.

רוני חזקיהו: אנחנו מקבלים את הנתונים על המשכנתאות מהבנקים.

רוני חזקיהו: לפי הנתונים שבידנו, בשנת 2009 עלה האשראי לדיור ב-15%.

רוני חזקיהו: ברקע האשראי במערכת הבנקאית ירד בשנת 2009.

רוני חזקיהו: כלומר, העלייה הזאת שבתוכה כלול סך הכל האשראי שירד בולטת לעין שיעור בעניין הזה.

אברהם מיכאלי: האם יש לך פילוח ביחס לשנה קודמת לגבי דירת מגורים מזכה?

רוני חזקיהו: לא, אין לי פילוח כזה.

רוני חזקיהו: אני עובד על סך הכל השוק.

אברהם מיכאלי: זה לא נותן את התמונה השלמה.

רוני חזקיהו: אם זה לא, אז אין בעיה.

רוני חזקיהו: ההנחיה שלי לא פותרת איפה שזה לא.

רוני חזקיהו: ההנחיה שלי נוגעת לאיפה שהסיכון גבוה המינוף גבוה.

רוני חזקיהו: אם אתה טוען שיש מגזרים שהם לא במינוף גבוה, במילא ההנחיה לא נוגעת אליהם.

רוני חזקיהו: לכן, לא עשינו הוראה כללית אלא רק לגבי מינוף גבוה.

רוני חזקיהו: אנחנו מדברים על הלוואה בגובה הלוואה ממוצעת.

רוני חזקיהו: גובה ההלוואה הממוצעת היה בעבר 30%-40%, והוא הגיע לרמה של 50%-60%.

רוני חזקיהו: כלומר, הציבור לוקח הלוואה יותר גבוהה, וזה על רקע הריביות הנמוכות.

רוני חזקיהו: בנוסף, הוא בוחר לקחת את רוב ההלוואות בריבית משתנה, כיוון ששם הריבית עוד יותר זולה.

רוני חזקיהו: הריבית הזו, שהיא הכי נמוכה ב-30 שנה האחרונות, מתישהו תעלה.

רוני חזקיהו: זה ברור שהיא תעלה.

רוני חזקיהו: לאיזו רמה?

רוני חזקיהו: אני לא יודע.

רוני חזקיהו: כלומר, את רמת הסיכון של מי שנכנס אליה כרגע, עם הפיתוי שיש לו של הריבית הנמוכה במשק, הוא צריך לקחת בחשבון.

רוני חזקיהו: עכשיו שאמרנו את הדברים האלה ואנחנו מסתכלים על הרקע העולמי ומבינים שהבעיה של הריביות הנמוכות היא בעיה כלל עולמית בנושא הזה, אנחנו חוששים שמתפתחת לה בועה בנושא של הדיור.

רוני חזקיהו: לכן, באנו ואמרנו כמה דברים בנושא של ההנחיה.

רוני חזקיהו: אם אני יכול להגיד את כל ההנחיה שלנו במילה אחת, זה זהירות.

רוני חזקיהו: אמרנו: תיזהרו.

רוני חזקיהו: למי אמרנו?

רוני חזקיהו: לבנקים, אבל אנחנו מכוונים לציבור בעצם.

רוני חזקיהו: מי שיקרא את ההנחיה שלנו לכל אורכה, יראה שרוב רובה עוסקת בזהירות.

רוני חזקיהו: היא אומרת לבנקים: תבחנו את התיק, תבחנו את הנהלים, תעשו בדיקה איפה אתם עומדים, תעשו בדיקה של המדיניות שלכם, של שיעורי המימון, תעשו בדיקה של הגילוי שאתם עושים לאותו לוקח משכנתא, שהוא יודע מה הוא עושה.

אופיר אקוניס: אני מציע שתחדד את הנקודה הזו, כי אני יודע שחברי הכנסת וגם במשרדו של שר השיכון, ואני יודע גם מהשיח הציבורי שהיה בשבוע שעבר, שהיה שיח אחר מהשיח של היומיים האחרונים, שהציבור לא הבין את הדבר.

אופיר אקוניס: הציבור הבין שאתה מודיע לבנקים שבמקום 70% משכנתא הם יכולים לתת רק 60%.

אופיר אקוניס: בוא תסביר את הנקודה הזאת.

אופיר אקוניס: האם זאת הוראה?

אופיר אקוניס: מה בדיוק היה שם?

רוני חזקיהו: בדיוק הגעתי לנקודה הזאת.

רוני חזקיהו: ההנחיה מדברת על זהירות.

רוני חזקיהו: בסוף ההנחיה יש משפט שאומר: אנחנו לא מתייחסים כרגע לעבר.

רוני חזקיהו: זאת הוראה צופה פני העתיד.

רוני חזקיהו: אם הנגיד היה מעלה את הריבית ברבע אחוז, היא היתה חלה על הכל, גם על מה שלקחתם בעבר, על כל התיק.

רוני חזקיהו: אנחנו אומרים: לגבי העבר תבדקו את עצמכם.

רוני חזקיהו: אנחנו לא נותנים שום הוראה בעניין הזה.

מרינה סולודקין: אנחנו צריכים להודות שזה לא רטרואקטיבית.

רוני חזקיהו: אני לא יודע מה אתם צריכים לעשות.

רוני חזקיהו: אני רק אומר מה אני עושה.

מרינה סולודקין: אתה כל הזמן רק מסביר.

רוני חזקיהו: הם ביקשו ממני להסביר, אז אני מסביר.

אופיר אקוניס: אני ביקשתי הסבר מאוד מדויק.

רוני חזקיהו: אם יש שאלות או הערות, אני מוכן לשמוע.

רוני חזקיהו: אני משתדל להסביר, כי אולי לא הכל ברור.

רוני חזקיהו: אני אומר לבנק: בנוגע לאותן משכנתאות עתידיות הניתנות בשיעור מימון גבוה, לדעתי, מעל 60%, אתם בתור בנק תשימו כרית בנק, הפרשה מסוימת בצד, שתהיה לשעת חירום.

רוני חזקיהו: מה יקרה בהמשך?

רוני חזקיהו: מחיר הדירה יכול וירד, מחיר המימון יכול ויעלה, וכתוצאה מזה יכולה להיות בעיה בכושר ההחזר של הלקוח.

רוני חזקיהו: לכן, תשימו הפרשה כללית כזו בצד.

רוני חזקיהו: למה הפרשה כללית?

רוני חזקיהו: כי אני לא מונע בעדכם לתת משכנתאות מעל 60%.

רוני חזקיהו: זוג צעיר או זוג מבוגר, דירה ראשונה או דירה עשירית - לכל מי שרוצה לבוא לבנק ולקבל משכנתא בשיעור של מעל 60%, אנחנו אומרים לו רק דבר אחד: זהירות.

רוני חזקיהו: לבנק אנחנו אומרים: תבדוק, ותסביר לו לאן הוא נכנס.

אופיר אקוניס: לא עשו את זה קודם?

רוני חזקיהו: אני רוצה לוודא, כי אני רואה שאם עשו זה לא כל כך עזר וההלוואה המוצעת הולכת וגדלה.

רוני חזקיהו: כאשר אני רואה את הטרנד הזה, אני אומר את זה.

אופיר אקוניס: אבל משהו פה מתגלגל.

רוני חזקיהו: הצעד שעשינו הוא צעד מאוד מינורי.

רוני חזקיהו: שוק המשכנתא הוא שוק הכי תחרותי שיש, מוצר בנקאי תחרותי, בשביל אפס פסיק משהו לוקחים משכנתא איפה שרוצים.

רוני חזקיהו: לא מחויבים לקחת משכנתא בבנק מסוים.

רוני חזקיהו: לכן, יש תחרות בשוק המשכנתאות.

רוני חזקיהו: אנחנו אומרים, שגם אם ירצה הבנק לגלם את ההפרשה הזו במחיר ולא יחשוש מתחרות – כי אם יש בנק שלא מגלם ילכו אליו.

רוני חזקיהו: המעבר פה חופשי ואין מחסומים בכלל בנושא הזה - אז בואו נסתכל על מה מדובר.

רוני חזקיהו: אם ניקח 0.75% הפרשה בהלוואה ל-15 שנה שהמח"מ שלה זה 7.5 שנים – משך החיים הממוצע זה 15 לחלק לשניים – זו תוספת של 0.1% בריבית.

מנחם אליעזר מוזס: בשביל מה היו צריכים את כל הבלגן אם זה כל כך מינורי?

רוני חזקיהו: הבלגן הוא בשביל הזהירות.

מרינה סולודקין: על חשבון מי הזהירות?

רוני חזקיהו: לא על חשבון מי, לטובת מי.

מנחם אליעזר מוזס: מי ממן את הכרית בצד?

אופיר אקוניס: הלווה, הזוג הצעיר או הזוג המבוגר.

מנחם אליעזר מוזס: איפה הוא ישים את הכרית אם אין לו בית, אם אין לו מיטה?

ציון פיניאן: אתם פותרים בעיה, ויוצרים בעיה חמורה יותר.

רוני חזקיהו: אני אשמח שתסביר לי אחר כך איך אנחנו יוצרים בעיה.

רוני חזקיהו: בינתיים אני מסביר למה אני חושב שאנחנו הולכים לפתרון של בעיות ולא ליצירת בעיות.

רוני חזקיהו: ההשלכה של הדבר הזה, גם אם תהיה יותר מ-0.1%, אפילו 0.5% בריבית, אם מישהו לקח משכנתא ב-2%-3% ריבית וחושב שהריבית הזאת תישאר הוא לא עשה ניהול סיכונים נכון.

רוני חזקיהו: מה שאנחנו לא עושים על ידי הדרך הזאת יגיע בעליית המחירים של הריבית.

רוני חזקיהו: אני חותם לכם על כך שהריבית לא תישאר 2%-3%.

רוני חזקיהו: קחו את זה בחשבון- אתם הבנקים ואתם הזוגות הצעירים.

רוני חזקיהו: מה שצריך להטריד אתכם, זה לא אם תשלמו קצת יותר או קצת פחות, מה שזה לא בטוח.

רוני חזקיהו: מה שצריך להטריד אתכם זה מחיר הדירה שאתם קונים.

רוני חזקיהו: האם אתם יכולים לקנות דירה בכל מחיר?

מרינה סולודקין: אצל מי?

מרינה סולודקין: מי שכל החיים יממן את הדיור שלו?

רוני חזקיהו: אז אם הוא לא יכול, שלא יממן.

מרינה סולודקין: השאלה היא, האם ייקחו יותר משכנתות או פחות אחרי ההנחיה שלכם?

רוני חזקיהו: אנחנו לא עצרנו את זרימת המשכנתאות.

רוני חזקיהו: אנחנו רוצים לבוא ולומר, שישנה בעיה.

רוני חזקיהו: אתם צריכים לקחת את הנתונים ולשאול: מה קרה פה?

רוני חזקיהו: למה בלי שאנחנו נעשה כלום מחירי הדיור עלו.

רוני חזקיהו: הרי לא אמרנו: הפרשות.

קריאה: האם אתם חושבים שהצעד הזה יוריד את מחרי הדירות?

רוני חזקיהו: אני מקווה, שהצעד הזה יקנה זמן.

רוני חזקיהו: אני לא רוצה לקחת יעדים קשים להשגה.

רוני חזקיהו: אני חושב, שזה יעזור למתן את העליות.

רוני חזקיהו: אני חושב שזה יביא למודעות הציבור להיזהר, וכתוצאה מכך לפעול על צד הביקוש.

רוברט טיבייב: אתה תוריד באופן מלאכותי את הביקוש לדירות.

רוברט טיבייב: אז מה האוכלוסייה תעשה?

רוברט טיבייב: לא יהיה ביקוש, ואתה פתרת את הבעיה.

רוברט טיבייב: הכי פשוט.

רוני חזקיהו: אתה מציע לתת למצב להמשיך.

רוברט טיבייב: האם היית פעם באופקים?

רוני חזקיהו: חייתי שם 4 שנים.

רוני חזקיהו: משנת 1986 ועדת 1990 ניהלתי בנק פועלים.

רוברט טיבייב: כנראה בגלל זה המצב באופקים כל כך גרוע.

אופיר אקוניס: כל השוק הדיור בישראל הוא בבעיה לא בגלל המפקח על הבנקים.

אופיר אקוניס: יש פה בעיה לאומית, שכבר מצטברת כמה וכמה שנים.

אופיר אקוניס: עד לרגע זה אף אחד לא נתן פתרון, לא הממשלה, לא המפקח על הבנקים, לא בנק ישראל, לא הציבור ולא הקבלנים.

אופיר אקוניס: זה ממשיך ועולה, וממשיך ועולה.

אופיר אקוניס: שאל כאן חה"כ, האם זה יביא לבלימה.

אופיר אקוניס: המפקח על הבנקים חושב שכן.

אופיר אקוניס: הוא לא מבטיח את זה.

מנחם אליעזר מוזס: איך זה יביא לבלימה אם יש מחסור בקרקעות?

אופיר אקוניס: בנוגע למחסור בקרקעות נשמע מיד את שר הבינוי והשיכון.

אופיר אקוניס: מחסור בקרקעות זה לא תחום אחריותו של המפקח על הבנקים.

אופיר אקוניס: אנחנו דנים בהתפתחויות בסיכונים בגין הלוואה לדיור.

אופיר אקוניס: אגב, המפקח לא בשימוע.

אופיר אקוניס: הוא בא להסביר לנו ובאמצעותנו לציבור, למה הוא חושב שההודעה שלו עשויה לבלום את העלייה במחירים.

אופיר אקוניס: עד לרגע זה אין שום בלימה בעליית המחירים, באופקים ובכל מקום אחר בארץ.

רוני חזקיהו: אנחנו מדברים על מודעות ועל כך שאם הצעד הזה לא מספיק צריך לעשות צעדים נוספים.

רוני חזקיהו: הכלים שלנו לצעדים האלה הם כלים מאוד מוגבלים, כלים פיקוחיים.

רוני חזקיהו: ישנם צעדים נוספים שרשויות נוספות צריכות לעשות.

רוני חזקיהו: אתם יכולים עד מחר להגיד משכנתא כך או אחרת, אבל אתם צריכים לפחות להכיר שיש בעיה.

רוני חזקיהו: עכשיו כל אחד שיציע את הפתרונות שלו לבעיה.

רוני חזקיהו: לא הגיוני לבוא ולהתעלם מהבעיה.

רוני חזקיהו: אני חושב, שבבעיה הזו צריך לטפל בהמון כלים: בכלים של ממשלה, בכלים של משרד השיכון, בכלים של משרד האוצר ובכלים של מינהל.

רוני חזקיהו: אנחנו בכלים המוגבלים והמצומצמים שלנו באחריותנו על יציבות המערכת הבנקאית עושים מה שאנחנו עושים.

רוני חזקיהו: במקרה הזה זה צעדים מינוריים, שנועדו להגיד: יש פה בעיה.

רוני חזקיהו: שכל אחד יטפל בה.

רוני חזקיהו: אולי אנחנו נותנים לכם צינון מסוים והקלה בשיפוע העלייה של המשכנתאות.

רוני חזקיהו: תנצלו את הזמן הזה בשביל לעשות צעדים נוספים, בשביל להגביר את הנושא של ההיצע, בשביל לעשות את הצעדים שצריך כדי שמחירי הדיור לא ימשיכו ויעלו.

רוני חזקיהו: אנחנו שתקנו בעניין הזה בשנתיים האחרונות, למרות שאמרנו לגבי קבוצת הרכישה ועשינו כל מיני דברים.

רוני חזקיהו: אף אחד לא עשה כלום בשנתיים האחרונות.

רוני חזקיהו: למה לא התעוררתם אתם חברי הכנסת לפני שנתיים ואמרתם שהמחירים עלו?

רוני חזקיהו: דירה בפתח תקווה שעלתה 700,000 שקלים עולה היום מיליון וחצי.

רוני חזקיהו: מה אתם אומרים על זה?

אופיר אקוניס: לפני שנתיים אף אחד לא היה פה, מלבד חה"כ סולודקין.

אופיר אקוניס: לא חשוב.

אופיר אקוניס: זה לא אישי.

ברכה ארג'ואני: האזרחים צעקו עד השמיים.

אופיר אקוניס: אף אחד לא צעק.

אופיר אקוניס: הם פשוט קנו דירות.

ברכה ארג'ואני: אנחנו כן.

ברכה ארג'ואני: אנחנו גם פנינו אליך.

אופיר אקוניס: לפני שנתיים לא יכלו לפנות אלי כי לא הייתי פה.

ברכה ארג'ואני: גם במהלך השנתיים שהיית פה וגם לפני כן.

ברכה ארג'ואני: עשינו ונלחמנו, אבל מה לעשות שהממשלה יותר חזקה מאיתנו.

אופיר אקוניס: לא הצעתי את מועמדותי בכנסת ה-17 ולכן לא הייתי פה.

אופיר אקוניס: עכשיו אנחנו פה, ואנחנו לא בדיון הראשון בנושא הנדל"ן.

אופיר אקוניס: אנחנו בדיון רביעי או חמישי.

רוני חזקיהו: אני רוצה לסכם את הדברים.

ציון פיניאן: אני רוצה שתתייחס לנושא של הלוואות משלימות.

ציון פיניאן: איפה זה עומד?

קריאה: הלוואה מהבנק זו משכנתא משלימה.

רוני חזקיהו: אני רוצה לסכם.

רוני חזקיהו: שמנו את הנושא הזה על סדר הדיון הציבורי של הכנסת ושל אחרים.

רוני חזקיהו: אנחנו מעלים את הנושא של עליית מחירי הדירות כבעיה רצינית.

רוני חזקיהו: אנחנו עושים טיפול קטן, קצר ולא מהותי.

רוני חזקיהו: באתי לפה לשמוע רעיונות והערות.

רוני חזקיהו: אתם תשמיעו, אנחנו נשמע ונפתח את הדיון.

אופיר אקוניס: אגב, המכתב שלך מתייחס לכל סוגי הריביות.

רוני חזקיהו: הוא מתייחס רק למינוף: מעל 60% ולא חשוב באיזה מסלול.

קריאה: אבל הסיכון הוא בריבית משתנה.

קריאה: למה לא התמקדתם רק בריבית משתנה?

רוני חזקיהו: הסיכון הוא במינוף הגבוה.

אופיר אקוניס: שר השיכון, בבקשה.

אריאל אטיאס: תודה, אדוני היו"ר.

אריאל אטיאס: הנושא של עליית מחירי הדירות נמצא בתודעה הציבורית בשנה האחרונה השכם וערב, בעיקר כאשר מתפרסמים נתונים, פעם מהלמ"ס, פעם מהשמאי הממשלתי, פעם ממשרד הבינוי והשיכון, פעם מהתאחדות הקבלנים.

אריאל אטיאס: כל פעם יש מישהו שמוציא סקר או נתונים של מחירים, ואז עוד פעם מתחיל דיון ציבורי סביב העניין הזה.

אריאל אטיאס: אני התייחסתי לזה בעבר, אלה דברים שכולם יודעים אותם וחלק מהמפלגות עסקו בזה במערכות הבחירות: יש מחסור על פני עשור של יחידות דיור, היצע של קרקעות.

אריאל אטיאס: לא היתה תוכנית ממשלתית של הממשלות האחרונות, לא של מנהל מקרקעי ישראל, לא של משרד הבינוי והשיכון, שאומר מה הצורך ואיך אנחנו מייצרים את ההיצע.

אריאל אטיאס: זה לא רק מינהל מקרקעי ישראל.

אריאל אטיאס: זה גם ועדות התכנון, גם משרד הפנים, שהוא היצרן של האישור שמייצר לנו את המכרזים.

אריאל אטיאס: אנחנו לא לוקחים קרקע, מסמנים ואומרים פה יש מכרז.

אריאל אטיאס: צריך שיהיו תוכניות מאושרות, והתוכניות המאושרות עוברות ועדות מחוזיות במשרד הפנים.

אריאל אטיאס: מה שאנחנו משווקים בשנה האחרונה זה סחורה שייצרו אותה בשנים האחרונות.

אריאל אטיאס: לוקח בממוצע כ-6 שנים לאשר תוכנית.

אריאל אטיאס: יש מחסור על פני עשור, וזה לא ייפתר בשנה.

אריאל אטיאס: זה הדבר המרכזי והגדול ביותר שגרם לעליית המחירים.

אריאל אטיאס: המדיניות היא ברורה: להגדיל את השיווק.

אריאל אטיאס: זה קורה כבר היום.

אריאל אטיאס: בשנת 2008 יצאו 17,000 יחידות דיור, שמינהל מקרקעי ישראל הוציא.

אריאל אטיאס: ב-8 חודשים האחרונים הוצאנו 21.500 יחידות.

אריאל אטיאס: בשבועות הקרובים אנחנו נוציא עוד אלפים, ואחריהם עוד אלפים.

אריאל אטיאס: צריך להבין את המשמעויות.

אריאל אטיאס: להחליט שעושים מכרז ל-5,000 יחידות זה יפה, אבל לתרגם את זה למכרז זה אומר לתכלל את זה עם משרדי תחבורה, תשתיות, בריאות, מים ורשויות מקומיות.

קריאה: ארגוני ירוקים.

אריאל אטיאס: זה אחרי שהתוכנית מאושרת.

אריאל אטיאס: אי אפשר לא להזכיר את משרד האוצר, שהוא גדול ועומד על גביו, ובדברים שמתאים לנו ולא מתאים להם, הם הקובעים.

אריאל אטיאס: אין על כך ויכוח.

אריאל אטיאס: כולם יודעים את זה.

אריאל אטיאס: זו לא המצאה מהיום.

אריאל אטיאס: ברמת המספרים – יש לנו היום 200,000 יחידות דיור מאושרות בין חדרה לגדרה.

אריאל אטיאס: הן מאושרות על הנייר, וקשה לתרגם אותן למכרזים.

אריאל אטיאס: יש עליהן חסמים תכנוניים, יש עליהן חסמים כספיים.

אריאל אטיאס: לפעמים אנחנו רואים כותרת יפה בעיתון: "אושרה תוכנית ל-700 יחידות דיור במקום איקס".

אריאל אטיאס: היא אושרה, אבל אי אפשר למכרז אותה בגלל ששמו עליה כל כך הרבה שרשראות:

אריאל אטיאס: בתנאי שזה יקרה, בתנאי שמשרד התחבורה יקבל את חלקו, בתנאי שמשרד הבריאות יקבל את חלקו וכו'.

אריאל אטיאס: בסוף זה שווה כמה עשרות מיליונים, אין מי שמשחרר את זה, בוועדה יושב מישהו שרוצה לקבל את ההחלטה פה אחד, כל אחד קיבל את התנאי שלו וכולם מרוצים, אבל אי אפשר לתרגם את זה למכרז.

אריאל אטיאס: אני לא בא לתת תירוצים למה לא יוצאות קרקעות.

אריאל אטיאס: אני בא להסביר את הקשיים.

אריאל אטיאס: אפשר לפתור את זה, אבל כפי שאמר המפקח על הבנקים: צריך סינרגיה בין המשרדים השונים.

אריאל אטיאס: אנחנו סורקים תוכנית-תוכנית, ואיפה שיש חסמים חוזרים לוועדה המחוזית ומשנים את התנאי, או שמשחררים כסף, או שמסדרים את זה עם הרשות המקומית.

אריאל אטיאס: לא צריך לחכות עד שיאושרו תוכניות חדשות.

אריאל אטיאס: יש לנו תוכניות.

אריאל אטיאס: הרבה יותר מהר לשחרר אותן מאשר לחכות לתוכניות החדשות.

אריאל אטיאס: אני מדבר איתכם על מספרים של 200,000.

אריאל אטיאס: נכון שמתוכם יש הרבה פרטיים, אבל לנו יש מעל 50,000.

אריאל אטיאס: אני לא מדבר על השטחים החקלאיים.

אריאל אטיאס: יש 12,000 יחידות דיור במרכז של קרקע חקלאית, תב"א מאושרת, שאפשר למכרז מחר, אבל יש קשיים עם החקלאים שלא משחררים את הקרקע.

אריאל אטיאס: התחלנו לתבוע אותם בבתי משפט.

אריאל אטיאס: בחודשים האחרונים הגשנו תביעות בבתי משפט כנגד חקלאים שלא משחררים את הקרקע.

אריאל אטיאס: למרות זאת, אנחנו לא נחים על זרי הדפנה.

אריאל אטיאס: אנחנו מושכים תוכניות בשיניים, ומוציאים אותן למכרזים בהיקפים שלא היו.

אריאל אטיאס: אנחנו רוצים לשים 30,000 השנה.

אריאל אטיאס: זה לא ביום אחד להביא את התוכניות.

אריאל אטיאס: מי שמתלונן על כך שמינהל מקרקעי ישראל מספסר בקרקעות המדינה, זה קשקוש.

אריאל אטיאס: המחירים שנותנים על הקרקעות באזורי הביקוש הם 100%-200% מעל מה שהשמאי מבקש.

אריאל אטיאס: בגלל המחסור בהיצע, הקבלנים רוצים לזכות במכרז ומעלים את המחיר של הקרקע.

אריאל אטיאס: אנחנו לא מבקשים כאלה מחירים.

אריאל אטיאס: יש לנו דוגמאות כאלה לרוב.

חמד עמאר: האם אין אפשרות שמינהל מקרקעי ישראל יגביל את המחיר?

אריאל אטיאס: המחיר של הדירה נקבע על פי היכולת של הקבלנים למקסם את המחיר.

אריאל אטיאס: גם אם תיתן לו קרקע בחינם, אם חסרות דירות הוא יגבה את המחיר הגבוה ביותר שהוא יכול.

אריאל אטיאס: הם לא תורמים או עמותות חסד.

אריאל אטיאס: הם לא ארגונים לדיור למען הצעירים.

אריאל אטיאס: ככל שהם לא יכולים לגבות את המחיר הגבוה ביותר, הם יגבו.

אריאל אטיאס: אתה יודע מה ההוכחה שלי?

אריאל אטיאס: קרקעות שנקנו במחירים נמוכים מאוד בתוכניות שאושרו מזמן נמכרות היום במחיר הגבוה ביותר.

אריאל אטיאס: אני לא ממציא פה משהו.

אריאל אטיאס: זה דבר ברור.

אריאל אטיאס: אני גם לא בא אליהם בתלונות.

אריאל אטיאס: אני אומר דבר אחד: אנחנו לא מצפים שהקבלנים יתרמו את חלקם ויוזילו את המחירים.

אריאל אטיאס: אנחנו צריכים לגרום לתחרות יותר גבוהה.

אריאל אטיאס: ככל שנוציא יותר יחידות דיור ככה המחירים ירדו.

אריאל אטיאס: אני רוצה להתייחס עכשיו לעניין של המפקח על הבנקים.

אריאל אטיאס: אנחנו נמשיך לשווק ולהגדיר את ההיצע.

אריאל אטיאס: יש לנו עבודה משותפת עם האוצר.

אריאל אטיאס: ישנה ועדת חסמים שתפקידה לקחת את התוכניות הבעייתיות ולתרגם אותן למכרזים.

אריאל אטיאס: אני מקווה שהיא תתחיל לפעול בצורה יותר משמעותית על מנת לשחרר את זה.

אריאל אטיאס: בכל מה שקשור לרמת המודעות, כפי שהמפקח אמר, אנחנו בהחלט מברכים על כל משהו שמייצר מודעות ומקטין את הביקוש לדירות להשקעה.

אריאל אטיאס: אני רוצה לתת לכם מספרים.

כרמל שאמה-הכהן: אדוני השר, אז למה משרדך התנגד להעלאת מס רכישה לדירות להשקעה?

אריאל אטיאס: אנחנו לא התנגדנו לשום דבר.

כרמל שאמה-הכהן: בוועדה הזאת ישבה נציגה שלך, בזמן שאני הצעתי הצעה לפני מספר חודשים.

אריאל אטיאס: זה משהו אחר.

אריאל אטיאס: אתה רצית לבוא בעסקה אחרת לגמרי.

אריאל אטיאס: אתה באת ואמרת, שאנחנו נחליט על 5% בדירות להשקעה.

אריאל אטיאס: ככל שזה לא מגיע עם שחרור של הדירות הקיימות היום, זה לא יעיל.

אריאל אטיאס: זה יעיל רק בדרך אחת.

אריאל אטיאס: אני אתן את המספרים: 102,000 עסקאות היו בשנת 2009, כאשר 78,000 מתוכם דירות יד שניות.

אריאל אטיאס: אלה הדירות הכי זמינות להשקעה והכי תוקעות את הזוגות הצעירים.

אריאל אטיאס: בהן קונים וגרים.

אריאל אטיאס: לא צריך לחכות לאישורים ולהיתרים.

אריאל אטיאס: לוקח 3 שנים להרים דירה.

אריאל אטיאס: אם אנחנו על ידי נתינת תמריצים – ומשרד האוצר יודע את דעתי.

אריאל אטיאס: אני הצעתי להם כמה הצעות.

אריאל אטיאס: אני לא רוצה להתייחס לזה פה, כי אני עדיין בדיאלוג איתם – לאלה שקנו דירות להשקעה לשחרר את הדירות שלהם החוצה לשוק ובמקביל נעשה את מה שאתה אומר – לא באותה דרך ולא באותם אחוזים – זה יעזור.

אריאל אטיאס: זה שרק מעלים ולא נותנים תמריץ למי שאסף מלאי של דירות לשחרר אותן החוצה, הרי הוא יחכה 4 שנים ואחרי 4 שנים הוא ישחרר את הדירה ולא ישלם מיסים.

אריאל אטיאס: יש אינספור כלים.

אריאל אטיאס: זה לא הדיון עכשיו.

כרמל שאמה-הכהן: כדי להעמיד דברים על דיוקם אני רוצה לומר, שבשעתו שהצעתי העלאת מס רכישה הצעתי יחד עם זאת חלון של שנתיים למכור דירות עם פטור ממס שבח.

כרמל שאמה-הכהן: זה היה הצעד המשלים.

כרמל שאמה-הכהן: משרדך אז טעה שהתנגד.

כרמל שאמה-הכהן: אגב, ממשלת הונג-קונג אמצה את השיטה הזו כבר לפני חצי שנה.

אריאל אטיאס: אני עדיין מתנגד לחצי עבודה.

כרמל שאמה-הכהן: אני לא אמרתי חצי עבודה.

אריאל אטיאס: אני הגשתי למשרד האוצר הצעה, ואני מקווה שאנחנו נשמע עליה בתקופה הקרובה.

אריאל אטיאס: יש דיונים בינינו.

אריאל אטיאס: מאחר ואנחנו לפני חוק ההסדרים, לפני התקציב הדו-שנתי, יש סל של פתרונות שמשרד האוצר בכוחו לעזור לנו לגרום לירידה יותר מהר מאשר שההיצע ישפיע.

אריאל אטיאס: זה יכול לקרות מיד: הפחתות מסים, משחקי דירה ראשונה-שנייה.

אריאל אטיאס: ככלל, אני חושב שצריך לקבוע שיש עולם הדירות הראשונות ועולם הדירות השניות.

אריאל אטיאס: זה אף פעם לא יכול להיות אותו דבר.

אריאל אטיאס: מדובר בסל של דברים: מע"מ על דירה ראשונה, השתתפות בהחזרי משכנתא.

אופיר אקוניס: למה הממשלה לא עושה את זה?

אופיר אקוניס: עכשיו הגעת לנקודה.

אופיר אקוניס: שהממשלה תעשה ותביא את ההצעות האלה.

אופיר אקוניס: אי אפשר לחכות לנו בהצעות חוק פרטיות.

אופיר אקוניס: הממשלה צריכה להתחיל לפעול.

אופיר אקוניס: היא צריכה להתחיל למשול בעניין הזה.

אופיר אקוניס: יש משבר בשוק הדיור, ואי אפשר להגיד: הממשלה הקודמת.

אופיר אקוניס: בזמן הממשלה הקודמת היתה עלייה הכי מאז'ורית.

אריאל אטיאס: אני מאוד שמח שאתה מחזק את ידיי בדרישה לממשלה.

אריאל אטיאס: מי זו הממשלה?

קריאה: האוצר.

אופיר אקוניס: בוא נשמע את שר הבינוי והשיכון.

אופיר אקוניס: אתה פירטת כאן שורה של צעדים מצוינים.

אריאל אטיאס: אני אומר לכם כשר הבינוי והשיכון וכחבר תנועת ש"ס, שעשתה מאבק לקבל את התיק הזה עם מינהל מקרקעי ישראל בשביל להשפיע על מחירי הדירות שירדו לכל המגזרים, חה"כ טיבייב.

אריאל אטיאס: ראש הממשלה יודע את דעתי, שר האוצר יודע את דעתי, אגף תקציבים יודעים את דעתי.

אריאל אטיאס: כאשר אתה אומר לי: הממשלה תעשה, צריך להפנות את זה לראש הממשלה, כאשר הוא רוצה להעביר רפורמה של רכבות הוא עשה זאת על הראש של כולם.

אריאל אטיאס: כאשר הוא רצה להעביר רפורמה במינהל מקרקעי ישראל, הוא עשה את זה.

אריאל אטיאס: זה עוד לא קורה, זה עוד לא מתבצע, אבל זה דיון אחר שצריך להתקיים בוועדת המשנה.

אריאל אטיאס: אני שמח, חה"כ אקוניס, שאתה הרמת את הכדור הזה.

אריאל אטיאס: כאשר אתה אומר "הממשלה תעשה", תדע שכל הממשלה תתמוך בתמריצים שיינתנו לדירה ראשונה.

אופיר אקוניס: אני אהיה יותר חד.

אופיר אקוניס: למה אתה לא מביא הצעה לממשלה?

אופיר אקוניס: תדונו בזה בממשלה, תתקבל הצעת מחליטים.

אופיר אקוניס: בתוכנית הרכבות כך בדיוק היה.

אופיר אקוניס: ראש הממשלה החליט, היתה התנגדות, אבל בסופו של דבר זה התקבל.

אריאל אטיאס: אני רוצה להגיד לך איך הדברים עובדים בממשלה.

אריאל אטיאס: אתה בעזרת השם יום אחד תהיה שר.

אריאל אטיאס: אני אתן לך פטנט של עשה ועל תעשה.

אריאל אטיאס: נניח שאני רוצה להעלות נושא לדיון בממשלה.

אריאל אטיאס: מי שקובע את סדר היום זה ראש הממשלה.

אריאל אטיאס: אם הוא מחליט שזה לא עולה, זה לא עולה.

אריאל אטיאס: אם הוא מחליט שאין רוב, אין רוב.

אריאל אטיאס: יש לו את אוטומט שרי הליכוד, שגם אתה מאותה מפלגה.

אופיר אקוניס: לא זה מה שהצעתי.

אריאל אטיאס: אני אגיד לך מה דרך המלך.

אריאל אטיאס: אני ישבתי עם ראש הממשלה פעמיים-שלוש, ותהיה לנו החודש עוד ישיבה.

אריאל אטיאס: אני יושב גם עם משרד האוצר ואומר: זה סל הכלים, תבחרו אחד-שניים מתוך הסל, ותביאו משהו שהממשלה עושה למען הזוגות הצעירים.

אריאל אטיאס: להגדיל את ההיצע זה מצוין, זה ינצח את הכל, אבל זה ייקח יותר זמן מעולם המיסים והתמריצים שאפשר להתקיים עכשיו ומיד.

אריאל אטיאס: לכן, אני שמח שוועדת הכלכלה דנה ומדברת, אבל אין לה סמכות להחליט.

אריאל אטיאס: פה תמיד יש תמימות דעים למען כולם, אבל הם לא ברמת החלטה.

אריאל אטיאס: ברמת החלטה יושבים במשרד האוצר.

אריאל אטיאס: יש דיונים במשרד האוצר על סל של כלים ותמריצים לזוגות צעירים לקראת התקציב הדו שנתי.

אריאל אטיאס: בעבר סגרו בפניי את הדלת.

אריאל אטיאס: זה לא סוד שהיתה לי התקפה לא מבוטלת עם משרד האוצר, וסגרו בפניי את הדלת ברמת הדיונים.

אופיר אקוניס: אתה לא נראה כל כך חלש עד כי אתה לא יכול לפתוח את הדלת.

אריאל אטיאס: אני יכול להגיד לכם, שבחודשים האחרונים השתנתה המנגינה במשרד האוצר ביחס לדרישות שלנו לגבי העולם הזה של המיסוי ושל העזרה לזוגות הצעירים.

אריאל אטיאס: אני יודע שלא כל מה שאני מבקש אני אקבל, אבל אם אנחנו מביאים סל של כלים ואחד או חלק מהם יתקבלו זה טוב.

אריאל אטיאס: זה מתאים לעכשיו בגלל שאנחנו לפני תקציב דו שנתי.

אריאל אטיאס: זה רלוונטי לעכשיו.

אריאל אטיאס: לבסוף, אני חייב להתייחס למפקח על הבנקים.

אריאל אטיאס: המפקח אמר שמטרתו המרכזית היתה לעורר מודעות.

אריאל אטיאס: אל"ף, תודה.

אריאל אטיאס: זה חשוב.

אריאל אטיאס: יש מודעות גם בלי זה, אבל זה עוזר למודעות.

אריאל אטיאס: אם בדרך למודעות אנחנו פוגעים או מקשים על מי שבכל מקרה קשה לו, אז זו בוודאי לא המטרה של המפקח.

אריאל אטיאס: מה האפשרות?

אריאל אטיאס: להבדיל בין עולם הדירה הראשונה לעולם הדירה השנייה.

אריאל אטיאס: זה אפשרי.

אריאל אטיאס: מתוך 102,000 בשנת 2009 היו 30% דירות להשקעה.

אריאל אטיאס: לוקחים את ה-30% האלה ומטילים עליהם לא 0.75% אלא 1.5%, להגדיל להם את ההפרשה.

רוני חזקיהו: ומאיפה זה בא?

אריאל אטיאס: אתה מבקש להגדיל ב-0.75% את ההפרשה.

אריאל אטיאס: תחליט שיפרישו 1.5% כדי להקשות רק על הדירות להשקעה.

רוני חזקיהו: אנחנו לא עומדים בפני סכום שאני צריך שיהיה לבנקים שיפרישו.

רוני חזקיהו: אנחנו לא עוסקים בגבייה, כך שאני מוריד מפה ולוקח משם.

אריאל אטיאס: אתה מנסה להקשות את החיים על אלה שאתה אומר: שיזהרו.

רוני חזקיהו: אנחנו לא רוצים שייקחו סיכונים מיותרים.

אריאל אטיאס: אז כדי שלא ייקחו סיכונים צריך לעשות שני דברים.

רוברט טיבייב: כל הכבוד לכם שאתם דואגים.

רוני חזקיהו: זה לא בציניות.

אריאל אטיאס: כדי שלא ייקחו סיכונים צריך לעשות שני דברים: שהבנקים יתייחסו להלוואה ולכושר ההחזר של המלווה כאילו הריבית עלתה.

אריאל אטיאס: לא להתייחס אליה כאילו זה עכשיו וזה יפתיע יום אחד.

אריאל אטיאס: הם עושים את זה היום.

אריאל אטיאס: אני גם משוחח עם הבנקים.

אריאל אטיאס: הם יודעים שיום אחד הריבית תעלה.

אריאל אטיאס: הם רוצים לראות את ההחזר של הלווה, מה ההכנסות שלה, מי הערבים שלו ומה היכולת שלו להחזיר.

אריאל אטיאס: הם בודקים את זה.

אריאל אטיאס: אם הם רוצים לשים על זה חיזוקים, מצוין.

אריאל אטיאס: יש לנו יכולת – ואנחנו עושים את זה היום בלי בירוקרטיה ובלי כאב ראש.

אריאל אטיאס: משרד הבינוי והשיכון יודע למי יש דירה ראשונה, למי היתה דירה משנת 1971.

אברהם מיכאלי: יש דירות שנמכרו מזמן-מזמן.

אריאל אטיאס: אפשר להחליט בהחלטה פשוטה, שפוגעת בדיוק ביעד של המשקיעים - ואני שמח להגיד, שהמפקח על הבנקים לא סגר בפניי את הדלת.

אריאל אטיאס: אני נפגשתי איתו, הצעתי את ההצעה הזאת, והוא בהחלט פתוח לשמוע.

אריאל אטיאס: כפי שהוא אמר, הוא בא לפה לשמוע.

אריאל אטיאס: אני אשמח שאנחנו בעצה אחת נוכל להצליח להחליט, שבתקופה הקרובה הקשחת התנאים תהיה לגבי מי שזו הדירה השנייה עבורו.

יעקב אדרי: לפחות תנסה.

אריאל אטיאס: כן.

אריאל אטיאס: אפשר לנסות את זה.

אריאל אטיאס: אם זה לא מצליח, נמשיך בדרך.

אריאל אטיאס: אני מדגיש, שהפגיעה הגדולה ביותר זה בדירות יד שנייה ולא מקבלנים, כי אלה דירות שמיד זמינות למגורים לזוגות צעירים, והן גם הזולות ביותר, ככל שאלה דירות קטנות באזורי ביקוש, כדי להשכיר לסטודנטים וכו'.

אריאל אטיאס: לכן, אני חושב שטוב תעשו אם תתייחסו לדיונים פה ולביקורת הציבורית שהיתה.

אריאל אטיאס: ראיתי שעיתון "דמרקר" פרסם שזה רק 50 שקלים.

אריאל אטיאס: אף אחד לא יודע כמה זה יהיה.

אריאל אטיאס: יש בנק אחד שהודיע שהוא הולך להעלות באחוז וחצי את הריבית, בנק אחר אמר שזה 0.3% ובנק אחר אמר שהוא לא יודע.

אריאל אטיאס: דבר אחד בטוח: תרומות לא יהיו פה.

אריאל אטיאס: יבקשו מהם להפריש, הם יעלו את זה.

אריאל אטיאס: זה נכון שיש תחרות, אבל יבקשו.

אריאל אטיאס: לכן, בקשתי שאנחנו נמשיך לדון בינינו ונעביר אליהם את כל הנתונים של פילוח הדירות: דירה ראשונה ודירה שנייה.

אריאל אטיאס: לפחות ננסה את התנאי הזה לגבי הדירה השנייה, כדי שהציבור ירגיש שהממשלה לא מנסה לעצור את הביקוש על ידי הכבדה על מי שגם ככה קשה לו.

אופיר אקוניס: קודם כל למדנו שתנועת ש"ס תומכת בתקציב דו שנתי.

אופיר אקוניס: זה דבר שהוא חשוב.

אריאל אטיאס: לא זה מה שאמרתי.

אריאל אטיאס: אמרתי שיש דיונים על התקציב.

אופיר אקוניס: חשבתי שכן.

אברהם מיכאלי: זה יגיע, אופיר.

אברהם מיכאלי: זה יגיע בסוף.

אופיר אקוניס: אני חושב שזו תמיכה חשובה.

אופיר אקוניס: גם אתם יכולים לתמוך, חה"כ אדרי.

אופיר אקוניס: דבר נוסף, אדוני, אמרת שאתה עומד להיפגש עם ראש הממשלה ולהציג בפניו שורה של צעדים להקלה במצב.

אריאל אטיאס: הצגתי את זה כבר, אבל תהיה עוד פגישה.

אופיר אקוניס: אני מציע, שתציג זאת גם לכנסת.

אופיר אקוניס: אנחנו גם רוצים לדעת מהם הצעדים שמשרד הבינוי עומד לעשות.

אופיר אקוניס: בחלוקת התפקידים בממשלה, אתם צריכים להציע והממשלה תקבל ברוב קולות או לא תקבל.

אופיר אקוניס: אני מאמין, שלאחר שכנוע שלך מליאת הממשלה כן תקבל את הרעיונות שלכם להקלה על זוגות צעירים ורוכשי דירה ראשונה.

אופיר אקוניס: כאשר תסיים את שיחותיך עם ראש הממשלה, תחזור אלינו ותיתן לנו סקירה על כך.

אופיר אקוניס: אני חושב, שזה מאוד יעניין את הציבור כולו.

אופיר אקוניס: חה"כ שאמה, בבקשה.

כרמל שאמה-הכהן: מתחילת כהונתי בכנסת, נושא הדיור זה נושא מרכזי שמעסיק אותי, במיוחד מחירי הדיור.

כרמל שאמה-הכהן: בניגוד למפקח על הבנקים, אני חושב שאנחנו נמצאים כבר בתוך הבועה.

כרמל שאמה-הכהן: כאשר הוא אומר שהוא מנסה למנוע בועה, לדעתי הוא מנסה למנוע התפוצצות של הבועה וכיווץ מבוקר שלה.

כרמל שאמה-הכהן: זו המטרה שלו.

כרמל שאמה-הכהן: בועה כבר קיימת.

כרמל שאמה-הכהן: כאשר אומרים שמחירים מנותקים מערכים ריאליים, זו הגדרה של בועה.

כרמל שאמה-הכהן: אין הגדרה אחרת.

כרמל שאמה-הכהן: יכולה להיות בועה קטנה, יכולה להיות בועה בינונית, יכולה להיות בועה ענקית, אבל הבועה קיימת.

כרמל שאמה-הכהן: כמה שעות לאחר הפרסום ההחלטה האחרונה של המפקח על הבנקים שוחחנו טלפונית, והפניתי אליך את הבקשה שמונחת כאן על השולחן.

כרמל שאמה-הכהן: אני רוצה לציין, שאני מברך אותך על ההחלטה הזו, על הכיוון שלה, של להפריד בין הריבית לרוכשי דירות לבין הריבית במשק.

כרמל שאמה-הכהן: המגבלה שיש על בנק ישראל להרים את הריבית במשק קיימת מאילוצים אחרים שלא קשורים לשוק הדיור.

כרמל שאמה-הכהן: מצד שני, שוק הדיור משווע לדיור.

כרמל שאמה-הכהן: מצד אחד הגורמים שאמורים לטפל טיפול שורש בבעיה, שזה משרד השיכון, עושים כל מאמץ לשווק כל קרקע.

כרמל שאמה-הכהן: רואים שהמשרד עושה זאת, שזה חשוב לו, שזה בראש סדר העדיפות שלו, אבל ידיו יכולות להגיע עד לאן שהן יכולות להגיע.

כרמל שאמה-הכהן: משרד האוצר, לצערי, זה משרד שנעלם בעניין הזה.

כרמל שאמה-הכהן: משרד האוצר לא מבין את מהות הבעיה.

כרמל שאמה-הכהן: אני רק יכול לספר לך, שדיברתי עם גורם בכיר מאוד באוצר לפני מספר חודשים, בעת שהעליתי את ההצעה לגבי מס רכישה, והוא אמר לי: תביא לי תוכנית לעצירת ירידת המחירים, כי יש לנו נתונים שהמחירים כבר יורדים.

כרמל שאמה-הכהן: את זה גורם בכיר באוצר אמר לי.

כרמל שאמה-הכהן: הם אלה שצריכים להביא את הצעדים המיידיים.

כרמל שאמה-הכהן: משרד השיכון, כמו שאמרתי, מטפל בצעדים לטווח הבינוני והארוך, שזה שיווק הולך וגובר של קרקעות.

כרמל שאמה-הכהן: עד שהפירות יבשילו, כאבי הבטן שלהם הולכים וגדלים.

כרמל שאמה-הכהן: משרד האוצר, במיוחד רשות המיסים, יכול לטפל טיפול ישיר לווריד: הכבדה על רכישת דירות להשקעה, עידור מכירת דירות על ידי אנשים שמחזיקים דירות נוספות.

כרמל שאמה-הכהן: לאחר שהבנתי שהמסלול של העלאת הצעות במליאת הכנסת הוא קצת בעייתי מבחינת המשרדים פניתי לראש הממשלה וקיימתי ישיבה עמו בעניין ההצעות שהאוצר אמור לנקוט.

כרמל שאמה-הכהן: ראש הממשלה הביע נכונות לבחון זאת, והפנה אותי אל האוצר ורשות המיסים.

כרמל שאמה-הכהן: מאז אנחנו מתגלגלים בדיונים מספר, ולפי מה שאני יודע בימים הקרובים זה קרוב להכרעה.

כרמל שאמה-הכהן: מדובר במספר צעדים שעשויים לעזור בצורה מיידית.

כרמל שאמה-הכהן: הפשרה של קרקעות ושיווק של קרקעות לא יעזרו כל עוד יש ערים של כספים זמינים להשקעה, שאין להם אפיקים להשקעה, לא מבחינת התשואה.

כרמל שאמה-הכהן: היום לאדם שמחזיק בכסף פנוי - בין אם זה התפנה מהמשבר בשוק ההון ובין אם זה התפנה מפיקדון כיוון שהריבית ירדה לאפס - אין איפה לשים את הכסף אם הוא רוצה לקבל תשואה נוספת.

כרמל שאמה-הכהן: הוא מרגיש תחושה של חוסר כדאיות להשקיע, לסגור את הכסף, שהוא יוצא מן חצי פראייר.

כרמל שאמה-הכהן: זה משליך לגבי הרפורמה שאמורה לבוא מכיוון האוצר.

כרמל שאמה-הכהן: בנוסף, מקלט מס היחידי שנשאר היום במדינת ישראל הוא שוק הדיור.

כרמל שאמה-הכהן: אדם רוצה להרוויח כסף מבלי לשלם מס.

כרמל שאמה-הכהן: לרוב, זה מהשכרת דירה, שם יש פטור שהוא די משמעותי, ובטח מרווחי ההון.

כרמל שאמה-הכהן: אנחנו יודעי, שאף אחד כמעט לא משלם מס שבח.

כרמל שאמה-הכהן: על מניות משלמים מס, על הדיבידנד מהמניות משלמים מס, על הריבית על הפיקדונות משלמים מס, על כל רווח הון בשוק ההון ובמקום אחר משלמים מס.

כרמל שאמה-הכהן: המקום היחידי שנשאר מעוות, שהוא דווקא המקום בו העשירים מרוויחים, זה שוק הדיור להשקעה.

כרמל שאמה-הכהן: זה לא צודק ולא שוויוני.

כרמל שאמה-הכהן: שם המדינה משום מה שכחה והשאירה פטור ממס שהוא די גורף.

כרמל שאמה-הכהן: מנתוני הכנסות המדינה אנחנו רואים שאף אחד לא משלם מס שבח.

כרמל שאמה-הכהן: מדובר בעסקאות טעות, עסקאות כפויות – כולם יודעים לעשות את תכנון המס הנכון ולא לשלם מס שבח.

כרמל שאמה-הכהן: כל עוד יש שילוב של הרים של מזומנים, של מקלט מס, של תופעת העדר ושל תחושה שהמחירים עולים בלי הפסקה והמדינה נמצאת במצב של אזלת יד, המחירים ימשיכו לעלות.

כרמל שאמה-הכהן: זה מנותק מכל ערכים ריאלים.

כרמל שאמה-הכהן: אדוני המפקח על הבנקים, אני רוצה להפנות אליך שלוש שאלות נקודתיות בעניין טיוטת ההנחיות שלך: מה לגבי חוזים חתומים?

כרמל שאמה-הכהן: הבנתי שהעיקרון שלך הוא לא להחיל רטרואקטיבית.

כרמל שאמה-הכהן: מצד שני, גם אתה לא רואה מול העיניים שלך חוזים, אלא רק עסקאות של מימון דיור.

כרמל שאמה-הכהן: זה התחום שאתה מפקח עליו.

כרמל שאמה-הכהן: מבחינת ההגינות – כל מי שחתם על רכישת דירה והסתמך על נתונים מסוימים של נטילת משכנתאות.

כרמל שאמה-הכהן: כולם עושים פרה-רולינג בתכשירים שלהם.

כרמל שאמה-הכהן: פתאום לבוא ולהנחית עליהם מכה, גם אם היא שולית, האם זה נכון לא להחריג אותם?

כרמל שאמה-הכהן: מה השיקול לא להחריג אותם?

כרמל שאמה-הכהן: יש פה קריאה מקיר לקיר, אדוני המפקח.

כרמל שאמה-הכהן: נדירים המצבים בהם יש קריאה מקיר לקיר בוועדת הכספים ובוועדת הכלכלה.

כרמל שאמה-הכהן: זה עוד יותר נדיר ולא נכון כאשר יש מי שמתעלם מכך.

כרמל שאמה-הכהן: היו מקרים בעבר – זה לא קרה אתכם, כי היחסים אתכם מצוינים - בהם היו כאן פקידים מאוד בכירים ומקצועיים, שהתעלמו מקריאה מקיר לקיר של חברי ועדת הכלכלה והכספים.

כרמל שאמה-הכהן: מאז לא יצאו מזה דברים טובים.

כרמל שאמה-הכהן: אני רוצה לדעת, האם המשרד שלך ביצע בדיקה, כמה זוגות צעירים או זוגות בכלל לא ירכשו דירה כתוצאה מההנחיה שלך.

כרמל שאמה-הכהן: האם נעשתה בדיקת רגישות של האנשים, ומה המשמעות של אנשים שיאבדו את קורת הגג ושוב ייזרקו לשוק השכירות וירדפו אחרי הזנב של עצמם.

כרמל שאמה-הכהן: בשיחה שלנו זיהיתי נכונות חיובית לשקול את העניין בצורה רצינית.

כרמל שאמה-הכהן: אני נותן לך עצה חינם, כי אנחנו כחברי כנסת לא יכולים להנפיק חשבוניות.

כרמל שאמה-הכהן: קח עצה חינם לבחון את הבקשה שלנו להפרדה.

כרמל שאמה-הכהן: גם הציבור דורש את זה.

כרמל שאמה-הכהן: אנחנו לא באים פה על תקן פופוליסטי.

כרמל שאמה-הכהן: ברגע ששמעתי את זה, המחשבה הראשונה היתה הרגישות לאנשים האלה, שגם ככה הנטל עליהם הוא כבד מנשוא כתוצאה מכך שאנחנו לא הצלחנו למתן את מחירי הדיור.

כרמל שאמה-הכהן: הכשל הזה הוא של כולנו, מי פחות ומי יותר.

כרמל שאמה-הכהן: יש לנו אחריות בסיסית וחובה לספק דיור וקורת גג במחיר סביר וראוי – דיור בר השגה, כמו שאנחנו חייבים לספק מים וחשמל לציבור אזרחים.

כרמל שאמה-הכהן: לכן, אדוני המפקח, אני פונה אליך בכל לשון של בקשה.

כרמל שאמה-הכהן: תשקול זאת שוב, ואם צריך לדבר עם עוד מישהו בבנק ישראל, אנחנו נשמח לעשות זאת.

כרמל שאמה-הכהן: להשאיר את המצב בצורה הזו, זה לא נכון.

כרמל שאמה-הכהן: זה מצב לא מאוזן.

אופיר אקוניס: חבר הכנסת פיניאן, בבקשה.

ציון פיניאן: בישיבה שהיתה באולם הזה נציג מאחד הארגונים הביא לידיעת החברים, שהיום הדירה הממוצעת לקניה היא 165 מטר.

ציון פיניאן: כולנו הזדעקנו.

ציון פיניאן: אני חושב שבממוצע מדובר ב-135 מטר.

ציון פיניאן: הילדים למדו איפה אנחנו חטאנו, ואז הם קונים דירה של 135 מטר.

ציון פיניאן: כלומר, עלות דירה בפריפריה היא מיליון שקל פלוס או מינוס.

ציון פיניאן: האם הגזרה הזאת לא משפיעה על ההחזר החודשי?

ציון פיניאן: ישנה התניה של הבנקים, שכפופה להכנסה חודשית של הזוג.

ציון פיניאן: היום זה עומד על 20% מההכנסה.

ציון פיניאן: האם ה-20% יישארו 20% או שזה יגדל.

ציון פיניאן: בנוסף, אני מציע להחריג את הזוגות הצעירים שזו דירה ראשונה שלהם.

ציון פיניאן: צריך להחיל את זה גם על זוגות צעירים שרוצים מחר לעבור דירה.

ציון פיניאן: הבן שלי מחר רוצה למכור את הדירה הראשונה שלו ולעבור דירה.

ציון פיניאן: זה צריך לחול גם עליו.

ציון פיניאן: צריך לעשות החרגה של הדירה הראשונה לזוגות צעירים.

ציון פיניאן: את המושג החרגה למדתי בכנסת.

ציון פיניאן: עושים את זה בהרבה מאוד מקרים.

אופיר אקוניס: חה"כ טיבייב, בבקשה.

רוברט טיבייב: אני בכנסת מייצג את הפריפריה, העולים, ובוודאי את הזוגות הצעירים ואת החיילים המשוחררים.

רוברט טיבייב: אני גאה שאני מאופקים.

רוברט טיבייב: אני לא ברחתי משם.

רוברט טיבייב: אני נשארתי שם.

רוברט טיבייב: אני מסכים שיש עלייה במחירי הדירות, סביבת ריבית נמוכה וריבת משכנתאות גבוהה.

רוברט טיבייב: נחזור לאופקים, נחזור לארץ - דירה פשוטה בת 3 חדרים באופקים עולה חצי מיליון שקלים.

רוברט טיבייב: לפי ההנחיה, הבנק ייתן 60% משכנתא.

רוברט טיבייב: מאיפה תושב אופקים ייקח עוד 200,000 שקלים?

רוברט טיבייב: אין לו מאיפה לקחת.

רוני חזקיהו: אין איסור לתת משכנתא מעל 60%.

רוברט טיבייב: בהנחיה אתה נותן כיוון לבנקים, ובדיוק כך הם יפעלו.

אופיר אקוניס: לא.

אופיר אקוניס: זה הובהר בתחילת הישיבה.

אופיר אקוניס: אני ביקשתי הבהרה בעניין הזה.

רוברט טיבייב: אנחנו יודעים בדיוק על מה מדובר.

אופיר אקוניס: מדובר על הפרשה נוספת של 0.75%.

רוברט טיבייב: עוד שנה הבנקים לא ייתנו יותר מ-60% אם אין הון עצמי.

רוני חזקיהו: לא.

אופיר אקוניס: ההפרשה הנוספת פירושה יותר כסף שהלקוח צריך לשלם על המשכנתא, על ההלוואה.

ציון פיניאן: ההחזר גדל.

רוני חזקיהו: ואם הריבית תעלה בחצי אחוז הוא לא יצטרך לשלם?

אופיר אקוניס: אז הוא ישלם על הכל יותר.

חמד עמאר: ממילא הריבית תעלה בחצי אחוז.

חמד עמאר: אתה מוסיף משהו על העלייה של הריבית.

רוברט טיבייב: בטח שהוא מעלה.

חמד עמאר: האם זה יעצור את עליית הריבית.

אופיר אקוניס: זה יתווסף.

רוברט טיבייב: זה רמז לבנקים.

רוברט טיבייב: זו לא הנחיה.

רוברט טיבייב: זו הוראה לבנקים.

אופיר אקוניס: אם ביום שני האחרון לחודש יוני תהיה הודעה להעלאה בריבית, האם אתה מושך את מכתבך?

קריאה: זה לא קשור.

אופיר אקוניס: זה קשור.

אופיר אקוניס: תהיה העלאה על הכול של רבע אחוז, ובנוסף העלאה של ה-0.75%.

רוני חזקיהו: אנחנו לא מתמודדים עם מצבים היפותטיים.

רוני חזקיהו: כרגע אנחנו חיים בעולם של היום.

רוני חזקיהו: מחר נדבר על מחר.

אופיר אקוניס: אז אני שואל תיאורטית.

רוני חזקיהו: אין לי תשובה.

אופיר אקוניס: אז ניפגש בשבוע שבין יום שני האחרון של חודש יוני ל-30 ביוני?

רוני חזקיהו: לא, אנחנו לא צריכים להיפגש.

רוני חזקיהו: אם יהיה שינוי, נודיע על שינוי.

אופיר אקוניס: האם זה יכול להיות?

רוני חזקיהו: אני לא יודע.

רוברט טיבייב: אני הבנתי, והמפקח הסכים עם זה, שמדיניות של בנק ישראל היא להעלות את מחיר הדירות באופן מלאכותי.

רוברט טיבייב: יכול להיות שזה הכיוון.

רוברט טיבייב: אנחנו פשוט חותכים אוכלוסייה שלמה, אוכלוסייה חלשה, ולא נותנים לה שום אפשרות לקנות את הדירה.

רוברט טיבייב: אנחנו פשוט בונים מדינת תל אבי.

רוברט טיבייב: שר הבינוי והשיכון אמר שיש המון תוכניות בין גדרה לחדרה, ושכח את הפריפריה בכלל.

אופיר אקוניס: תן לי להגיד לך משהו: גם בתל אביב זוג צעיר לא יכול לקנות דירה בכלל.

אופיר אקוניס: תל אביב הוחרגה מהישראלים.

אופיר אקוניס: תושב חוץ עשיר מאוד יכול לקנות דירה בתל אביב.

רוברט טיבייב: מה יעשו הזוגות הצעירים?

אופיר אקוניס: יהיו באותה בעיה שנמצאים בה תושבי אופקים – גם לא יוכלו לקנות דירה.

אופיר אקוניס: הבעיה היא לאומית.

רוברט טיבייב: האם הם ילכו לאופקים?

רוברט טיבייב: לא.

רוברט טיבייב: אין להם מה לחפש באופקים.

רוברט טיבייב: מה הם יעשו?

רוברט טיבייב: ילכו לשוק השחור והאפור לקחת כסף.

רוברט טיבייב: זה מה שהם יעשו.

מרינה סולודקין: אולי זו המטרה.

רוברט טיבייב: יכול להיות שזאת המטרה.

רוברט טיבייב: יכול להיות שהבנק השחור יקום באיזשהו שלב, ואנחנו נקבל את התוצאה.

רוברט טיבייב: אני מסכים עם חברי כרמל שאמה.

רוברט טיבייב: אין לנו פילוח על איזו אוכלוסייה אנחנו מדברים.

רוברט טיבייב: אנחנו לא יודעים את מי אנחנו הולכים להרוג.

רוברט טיבייב: אם אנחנו מתייחסים לשכבה של העולים החדשים בני 45 פלוס, אנחנו רואים שלא צבעו פה שום תוכנית פנסיה.

מרינה סולודקין: הם לא מכירים את המושג.

מרינה סולודקין: מה זה עולים חדשים?

מרינה סולודקין: זה אפס.

רוברט טיבייב: אין להם תוכנית חיסכון.

רוברט טיבייב: מאיפה יהיה להם הון עצמי בשביל לקנות דירה?

רוברט טיבייב: רבותיי, תחשבו על זה.

רוברט טיבייב: העשירים יותר, שלא צריכים את האחוזים שלכם בבנקים, יקנו את הדירות ממילא.

רוברט טיבייב: למי הם ימכרו?

רוברט טיבייב: לאותם אנשים שייקחו את ההלוואות בשום השחור והאפור.

רוברט טיבייב: האם זו המדיניות, או שאני לא מבין משהו?

רוברט טיבייב: כנראה שאני לא מבין משהו.

אופיר אקוניס: המפקח מרכז את כל השאלות שלכם, ואחר כך יענה.

אופיר אקוניס: חה"כ מוזס, בבקשה.

מנחם אליעזר מוזס: משנת 2006 ועד היום ירד מלאי הדירות החדשות למכירה ב-35%.

מנחם אליעזר מוזס: נתון חמור זה הוא ההסבר האמיתי לעליית מחירי הדירות.

מנחם אליעזר מוזס: האשם העיקרי – וחבל ששר השיכון לא כאן – הוא מינהל מקרקעי ישראל, אשר בידו לשנות את המגמה הזאת.

מנחם אליעזר מוזס: למרות שיצאה לדרך רפורמת הקרקעות וההצעה בשוק הקרקעות עד כדי עודף הכנסות לאוצר מעבר לצפי במיליארד ו-800,000,000 שקלים.

מנחם אליעזר מוזס: כמו כן, משרד הבינוי והשיכון החזיר לאוצר עוד שני מיליארד בגלל אי מימוש משכנתאות.

מנחם אליעזר מוזס: כלומר, אנחנו עומדים במצב של 3,8 מיליארד שהחזירו לאוצר.

מנחם אליעזר מוזס: אלה משחקי תקציב.

מנחם אליעזר מוזס: אני מציע ליו"ר הוועדה, שאנחנו כממונים על מינהל מקרקעי ישראל נזמין אותם ואת אנשי האוצר, כדי שהכסף הזה שהם הרוויחו ייועד לפתרון מצוקת הדיור, גם לזוגות צעירים, גם למחוסרי הדיור וגם למשפרי דיור.

מנחם אליעזר מוזס: עכשיו אני רוצה להתייחס למפקח על הבנקים.

מנחם אליעזר מוזס: חוק בנק ישראל, שאושר לא מזמן, אומר שמטרתו של הבנק בסעיף 2 הוא צמצום פערים חברתיים.

מנחם אליעזר מוזס: בסעיף 7 נאמר: הנגיד ישמש יועץ לממשלה בענייניים כלכליים, לרבות לעניין צמצום פערים חברתיים.

מנחם אליעזר מוזס: זה תפקידכם בחוק – צמצום פערים חברתיים, למנוע מצב בו גרים היום במחסנים וחניונים, כאשר החלון היחיד של הבית של הזוג הצעיר פונה לאגזוז של המכונית של בעל הדירה שיושב בדירת הנוף וצופה על ים המלח ועד הים התיכון.

מנחם אליעזר מוזס: אם זה מינורי, כמו שהמפקח על הבנקים אמר, נשאלת השאלה: בשביל מה היו צריכים את כל הבלגן הזה.

מנחם אליעזר מוזס: אם זה כן רציני, אז זו מכה לזוגות צעירים.

מנחם אליעזר מוזס: אני תומך בעמדה ששמעתי מכולם, שיש להפריד בין דירה לראשונה לדירות אחרות.

מנחם אליעזר מוזס: נגנבה לאוזניי שמועה מפי אחד שעוסק במשכנתאות, שיש פטנט לבנקים – וזה בהתייחס לזה שלכל בנק הדרך שלו – הבנק אומר להם: אצלי אתה יכול לקחת עוד 10%, ובסופו של דבר הוא גובה את זה בעמלה.

רוני חזקיהו: הבנק לא יכול לגבות עמלה, כי אין אישור שלי לגבות עמלה.

רוני חזקיהו: גם אם הוא התכוון, הוא לא יכול.

מנחם אליעזר מוזס: אני שמח לשמוע את זה.

רוני חזקיהו: התשובה פה היא החלטית.

מנחם אליעזר מוזס: היו"ר קודם דיבר על הצעת החוק.

מנחם אליעזר מוזס: אני הגשתי הצעת חוק בנושא החזר מע"מ בדירה ראשונה, שזה בדיוק תואם את אחוז ההתייקרות של השנה הזו לפי השמאי הממשלתי – 17% היה מחיר התייקרות הדירות.

מנחם אליעזר מוזס: הרבה חברים ממפלגות שונות הצטרפו לזה.

מנחם אליעזר מוזס: אנחנו חברי סיעת יהדות התורה קבענו ישיבה עם ראש הממשלה.

מנחם אליעזר מוזס: זו כבר ישיבה שנייה בנושא הדיור.

מנחם אליעזר מוזס: הוא מינה ועדת שרים, שישבה רק פעם אחת ולא המשיכה את המהלך.

מנחם אליעזר מוזס: אני מקווה שזה יתפתח.

אופיר אקוניס: האם יש ועדת שרים מיוחדת לפתרון מצוקת הדיור?

מנחם אליעזר מוזס: אנחנו ישבנו עם ראש הממשלה, ותוך 18 שעות הוא ריכז את שר הפנים, שר השיכון, שר המשפטים ושר האוצר לדיון בפתרון מצוקת הדיור.

מנחם אליעזר מוזס: כפי שידוע לכם, לראש הממשלה יש גם את אובמה והמשט הימי, והוא לא כל כך פנוי לדברים האלה למרות שרצונו עז לעסוק בעניין הזה.

מנחם אליעזר מוזס: אני חושב שההחלטה הראשונה של הוועדה – שאני מרגיש שהמפקח על הבנקים מוכן ללכת עליה – ההבדל בין דירה ראשונה לדירה להשקעה.

מנחם אליעזר מוזס: יחד עם זאת, יש לזרז הליך חקיקה בנושא החזרי מס.

אופיר אקוניס: לזרז הסדרים חקיקה בנושאי מס, זה אתה.

אופיר אקוניס: האם אתה מדבר על יוזמה ממשלתית?

מנחם אליעזר מוזס: ההצעה שלנו.

מנחם אליעזר מוזס: אנחנו רותמים את כל המפלגות.

מרינה סולודקין: כאשר שמעתי על ההחלטה של הבנקים ועל ההנחיות החדשות, חשבתי שרוצים להיפרד מרוב האוכלוסייה במדינת ישראל.

מרינה סולודקין: יש זעקה ברחוב של אנשים חלשים: זוגות צעירים, עולים, משפחות ברוכות ילדים, שכמעט בלתי אפשרי לקנות במדינת ישראל דירה ראשונה.

מרינה סולודקין: אני חושבת, שההחלטה שלכם נכונה טכנוקראטית.

מרינה סולודקין: יש חשש שלא יהיו החזרים, אז אתם כמו טכנוקראטיים טובים ומקצועיים מחליטים איך לעצור את מכירת הדירות לחלשים ואיך לעודד את החזקים והעשירים לשלם במזומן עבור הדירות.

מרינה סולודקין: כך אין שום סיכון.

מרינה סולודקין: השר אטיאס לא צודק.

מרינה סולודקין: אנחנו בכנסת לא רק שומעים, אלא גם מחליטים מה אתם עושים.

מרינה סולודקין: שוק הדיור זה גם גורם לירידה מהארץ.

מרינה סולודקין: אם אנשים לא יכולים לקנות דירה במשך שנים, הם חושבים על מדינות אחרות שמדיניות הדיור בהן היא יותר נורמאלית.

מרינה סולודקין: מי שאומר שבמדינה קטנה תהיה במדיניות זו או אחרת ירידת מחירים גדולה, הוא טועה.

מרינה סולודקין: לא תהיה.

מרינה סולודקין: המדינה צריכה להיכנס גם לשוק הדיור.

מרינה סולודקין: אנחנו צריכים להוציא מהשוק הזה חלשים.

מרינה סולודקין: מדינה צריכה לקנות או לבנות דיור ציבורי למען קשישים, משפחות חד הוריות ונכים.

מרינה סולודקין: בלי זה שום דבר לא יהיה.

מרינה סולודקין: בטח שלא פישר ולא אותו יכולים להבדיל בין דירה ראשונה לדירה עשירית.

מרינה סולודקין: זה דבר נורמאלי.

מרינה סולודקין: אתם טכנוקראטיים ומקצועיים, אבל אנחנו כאן חייבים לספק לאנשים דירות.

מרינה סולודקין: בגלל זה רוצה להודות לחבריי כרמל שאמה ואופיר אקוניס, על קיום הישיבה.

מרינה סולודקין: אנחנו צריכים מזמן להחליט לגבי דירה ראשונה, ולחזור לשאלה: האם מדינת ישראל, עם כל סוגי האוכלוסייה שיש לה, יכולה לאפשר לעצמה לא לבנות דיור ציבורי.

אופיר אקוניס: חבר הכנסת חמד עמאר, בבקשה.

חמד עמאר: אדוני היו"ר, אני שמעתי את המפקח בקשב רב.

חמד עמאר: בתחילת דבריו הוא אמר, שכל מטרת ההחלטה היא לבלום את העלייה במחירים.

חמד עמאר: אני לא רואה איך אנחנו בולמים את העלייה במחירים.

חמד עמאר: זוג צעיר שרוצה לקנות דירה, הוא יקנה דירה.

חמד עמאר: אם הוא תכנן לקנות דירה, הוא יקנה וישלם יותר ריבית.

חמד עמאר: הבנק יכול לתת לו עד 95%.

חמד עמאר: במקום שנחשוב איך אנחנו בולמים את העלייה במחירים, אנחנו מגלגלים את הבעיה לפתחם של זוגות צעירים, אנשים שרוצים לקנות את דירתם הראשונה, על החלשים.

חמד עמאר: ממוצע של דירה היום זה מיליון שקל.

חמד עמאר: אנחנו אומרים: עד 600,000 שקלים הוא יקבל ו-400,000 שקלים הוא יצטרך להשיג.

חמד עמאר: הוא לא יכול להשיג את ה-400,000 שקלים האלה, ולכן הוא ייקח את הריבית הגבוהה וישלם יותר כסף.

חמד עמאר: משכנתא למגזר הדרוזי היא יותר נמוכה כי במגזר הדרוזי אין קניית דירות.

חמד עמאר: שם הולכים על בנייה.

חמד עמאר: אז אומרים לך: אתה יכול לקבל משכנתא לחייל משוחרר עם הרבה אחים.

חמד עמאר: במקרה כזה הוא יכול לקבל משכנתא עד 150,000-200,000 שקלים.

חמד עמאר: אם אין לו משפחה עשירה שיכולה לעזור לו, הוא צריך לקחת השלמת משכנתא ולשלם יותר ריבית.

חמד עמאר: כאן אתה בא ומוסיף לאותו זוג צעיר שלא מקבל 600,000 שקלים אלא הרבה פחות.

חמד עמאר: היום עם כל הבעיה שיש למגזר הדרוזי, שלא יכולים לבנות בית כיוון שאין קרקעות ואין חלוקה של מגרשים לחיילים משוחררים, גם אם יהיה לו הוא לא יכול לבנות בגלל מה שהולך להתגלגל לפתחו ובגלל שהוא יצטרך לשלם יותר.

חמד עמאר: אני חושב, שצריכה להיות הפרדה ברורה בין זוגות צעירים, בין דירה ראשונה לדירה אחרת.

חמד עמאר: אם שר השיכון בא ואומר: 30% מהדירות הן דירה שנייה להשקעה, אני חושב שמינהל מקרקעי ישראל יכול לבוא ולהגיד: אם אני מפרסם מכרז, איקס אחוז צריך להיות לזוגות צעירים ולרוכש דירה ראשונה.

חמד עמאר: אי אפשר לתת להם להשתולל במחיר.

חמד עמאר: המחיר צריך להיות מוגבל לאותן קבוצות חלשות.

חמד עמאר: הוא יכול לעשות את זה.

חמד עמאר: ככה אנחנו יכולים לבלום את המחירים של הדירות.

אופיר אקוניס: דוד קשני, בבקשה.

דוד קשני: אני רוצה להסתמך על דבריו של חה"כ מוזס.

דוד קשני: הוא אמר:

דוד קשני: בשנה שעברה היה עודף של שני מיליארד שקלים שהוחזרו לאוצר ונבלעו.

דוד קשני: בנוסף, העבירו בשנה הקודמת עוד 250,000,000 שקלים ממשרד השיכון לאוצר.

דוד קשני: בוועדת הקליטה ישבנו 5 שנים על מנת לפתור את הבעיות של העולים ושל הזוגות הצעירים.

דוד קשני: מארינה יודעת את זה.

דוד קשני: כרמל שאמה יודע את זה.

דוד קשני: אני רוצה לתת הצעה לפתרון זמני.

דוד קשני: באוצר יש כסף.

דוד קשני: המדינה חייבת לתת חינוך, תעסוקה ודיור.

דוד קשני: המדינה זה האוצר.

קריאה: יש חמישה דברים.

דוד קשני: אני יודע, הורדתי שניים מז'בוטינסקי.

מנחם אליעזר מוזס: על חינוך משלמים ההורים.

מנחם אליעזר מוזס: שניים וחצי מיליארד שקל.

דוד קשני: אבל זה לא כמו על הדיור.

דוד קשני: אני מציע, שמהכסף של האוצר ומהכסף של הבנק – 70 מיליארד דולר – לקנות דירות יד שנייה, אפילו במיליון שקלים דירה, ולתת אותן בשכירות מסובסדת.

דוד קשני: אני לא מדבר על דיור ציבורי.

דוד קשני: אני מדבר על דיור בר השגה.

דוד קשני: החלפנו את השם.

דוד קשני: כך נפתור את הבעיה באופן זמני לשנה-שנתיים.

דוד קשני: עד שדירה נבנית עוברות 3-5 שנים.

דוד קשני: בינתיים באופן זמני נוכל לפתור את הבעיה לזוגות הצעירים ולעולים, שבאו מאתיופיה ומרוסיה ואין ביכולתם לרכוש דירה.

דוד קשני: אחד הפתרונות זה לתת להם דיור בשכר דירה.

דוד קשני: אגב, יש חוק של מאיר שטרית, שעבר בכנסת בשנה שעברה ברוב קולות, ועד היום לא מיישמים את החוק שלו.

דוד קשני: החוק אומר: קבלן יבנה דירה וייתן 10% לדיור בר השגה במחיר מסובסד.

דוד קשני: זה יכול לפתור המון בעיות.

אופיר אקוניס: ברכה ארג'ואני, בבקשה.

ברכה ארג'ואני: אני יו"ר ארגון לזכויות הדיור.

ברכה ארג'ואני: לצערי, אני כמה וכמה שנים מתעסקת בנושא הדיור ברמה האישית וברמה הציבורית.

ברכה ארג'ואני: אני חוזרת על מה שכבר אמרתי: אחריות המדינה לדאוג לאזרחיה, ולקחת אחריות ולהגדיל את מלאי הדירות גם באזור המרכז ולא רק באזורים שאין בהם תעסוקה.

ברכה ארג'ואני: הפתרון הוא לא רק בהתחדשות עירונית, כמו שדוד קשני דיבר על דיור בר השגה, שבה מיועדים ליישב שכונות כמו שכונת גוננים בירושלים.

ברכה ארג'ואני: אני גרה בדירת שני חדרים שם, וכבר מבקשים עליה מיליון ו-200,000 שקלים, כי הקרקע שם בוערת ליזמים שרוצים לבנות שם גורדי שחקים.

ברכה ארג'ואני: לא מתחשבים בכך שהתושבים בתוך השכונות טיפחו את השכונה הזאת במו ידיהם, ועשו מהמעברה דירות יפיפיות.

אופיר אקוניס: אבל מציעים לכם פינוי-בינוי.

ברכה ארג'ואני: פינוי-בינוי שם זה לא בדיוק הפתרון.

ברכה ארג'ואני: אני רוצה להזכיר, שלא מדובר רק בזוגות צעירים.

ברכה ארג'ואני: כאשר אנחנו מדברים על משפחות נזקקות אנחנו מדברים על משפחות שהן חסרי דיור.

ברכה ארג'ואני: אלה זוגות הנשואים כבר כמה וכמה שנים, יש להם שניים-שלושה ילדים, משפחות חד הוריות, משפחות של בודדים, ש-75% מההכנסה שלהם הולכת על דיור.

ברכה ארג'ואני: שמעתי את ההצעה להגדיל את הריבית על דירות להשקעה.

ברכה ארג'ואני: מה יקרה אם תגדילו את הדירות להשקעה?

ברכה ארג'ואני: בעל הדירה ירים את מחיר השכירות, ועל אנשים שגם ככה לא מתמודדים עם תשלום שכירות בשוק החופשי יהיה נטל נוסף.

ברכה ארג'ואני: אז או שהם ישלמו את השכירות בשוק החופשי, או שהם יהיו ברחוב.

ברכה ארג'ואני: גם בחוץ הם לא יוכלו להיות בדיוק, כי גם אם הם הולכים לגור באוהל יש צווי פינוי מאוהלים כי אסור לבנות אוהל ברחוב.

ברכה ארג'ואני: אני מציעה שכל הגורמים: משרד הפנים, משרד השיכון, משרד האוצר, משרד ראש הממשלה, צריכים להתאחד ולומר שצריך לעשות טיפול שורש.

ברכה ארג'ואני: לא צריך טיפול זמני, דוד.

ברכה ארג'ואני: טיפול זמני זה לא מה שייתן את הפתרון לעליית מחירי הדירות, ובטח לא להגדלת מלאי הדיור.

ברכה ארג'ואני: צריך לחדש את מה שנקרא דיור ציבורי.

ברכה ארג'ואני: המדינה צריכה לשווק את הקרקעות ולבנות.

ברכה ארג'ואני: פעם היתה חברה ממשלתית שבנתה דירות.

ברכה ארג'ואני: הממשלה צריכה להתחיל לבנות בתים לאזרחים שלה.

ברכה ארג'ואני: לא יכול להיות שהמדינה תצפה שאני אשלם את המיסים שלי, אבל היא לא תדאג לי לדיור.

ברכה ארג'ואני: דיור זה לא רק ארבע קירות.

ברכה ארג'ואני: דיור זה כל מעגלי החיים: חינוך, תעסוקה, התחדשות, התקדמות, זה לפתח את המדינה, זה דור העתיד.

ברכה ארג'ואני: איך הילדים שלנו אמורים לקבל חינוך הולם אם אין להם איפה להכין שיעורים, אם אין להם איפה לארח את החברים שלהם, אם כל שנה הם צריכים לעבור דירה למקום יותר זול?

ברכה ארג'ואני: איזה ערכים אנחנו נותנים להם?

ברכה ארג'ואני: איזה בסיס אנחנו נותנים לילדים שלהם אם אנחנו לא דואגים להם לקורת גג?

ברכה ארג'ואני: נכון שהמדיניות של הממשלה והרשות המקומית היתה לבנות בתים של 120-160 מטר מרובע.

ברכה ארג'ואני: אולי היום צריך להגדיר שדירה ממוצעת היא בין 60 ל-100 מטר מרובע.

ברכה ארג'ואני: יש אלף ואחת דרכים שאפשר להוזיל את מחירי הדירות: על ידי ביטול מיסים, החזרת הרכב המענקים במשכנתאות.

ברכה ארג'ואני: ממשלת ישראל בשנת 2003 ביטלה את הרכב המענקים במשכנתאות, שזה דבר שהכביד על לוקחי המשכנתאות לעמוד בהחזר התשלומים.

ברכה ארג'ואני: כמה אנשים מפונים היום מהבתים שלהם בגלל שהם לא עומדים בהחזר המשכנתאות?

ברכה ארג'ואני: זה לא בגלל שהבנקים לא היו זהירים.

ברכה ארג'ואני: זה בגלל שההכנסה שלהם הצטמצמה.

ברכה ארג'ואני: באותה תקופה בה הם לקחו את ההלוואות הם היו עם הכנסות מאוד גבוהות, ובאיזה שהוא שלב במהלך החיים ירדו להם ההכנסות.

ברכה ארג'ואני: אני מציע לבנות רשות, שתכיל את כל הגופים והגורמים הרלוונטיים, כולל ארגונים שעובדים בשטח, שמבינים את המצוקות של האנשים שאנחנו מייצגים אותם.

ברכה ארג'ואני: יש לנו הרבה מה להציע.

ברכה ארג'ואני: אני יודעת שלא יתנו לי לדבר יותר, אבל יש לנו מה להציע.

ברכה ארג'ואני: יש לנו מה לתרום לפתרון בעיית מצוקת הדיור במדינת ישראל.

ברכה ארג'ואני: אתם לא יודעים מה זה לגור לא רק באופקים, אלא בשכונת קטמונים ובקריית מנחם בירושלים.

ברכה ארג'ואני: אני מוכנה ללוות אתכם בסיור, ותשמעו את האנשים שגרים במקומות האלה.

ברכה ארג'ואני: אין להם שום עתיד להגיע לקורת גג משלהם או להתמודד עם שכר הדירה.

ברכה ארג'ואני: המחשבה היחידה שלהם היא לצאת מהארץ או לגור באוהלים.

ברכה ארג'ואני: אני מזמינה אתכם.

ברכה ארג'ואני: המפקח על הבנקים, תגיד לנגיד, שהתפקיד שלו לצמצם פערים, שיבוא ויראה מה זה לצמצם פערים באופן ישיר בשטח.

אופיר אקוניס: גיא פלדמן, בבקשה.

גיא פלדמן: אני רכז תחום דיור בעמותת סנגור קהילתי.

גיא פלדמן: אני רוצה להתייחס להחלטה של אדוני המפקח.

גיא פלדמן: משהו חסר לי בדיון הציבורי סביב ההחלטה הזאת.

גיא פלדמן: רוב המתנגדים מדברים על כך שההחלטה הזאת תפגע עוד יותר בזוגות צעירים, שזו דירה ראשונה שלהם.

גיא פלדמן: הזוגות הצעירים האלה לא יוכלו לרכוש דירה וכתוצאה מכך הם ייאלצו להמשיך לגור בשכירות ולכן מחירי השכירות יעלו עוד יותר.

גיא פלדמן: הדיון הציבורי לא מתייחס לסיבות שבגינן זוגות צעירים ומשפחות נאלצות לקחת משכנתאות גבוהות.

גיא פלדמן: הסיבות לכך הן תוצאה ישירה של הגידול בפערים בחלוקת ההכנסות.

גיא פלדמן: מה זה אומר?

גיא פלדמן: מעמד הביניים מתרושש, ההכנסות שלו קטנות, ולכן הוא נאלץ לפצות על כך ולקחת משכנתאות גבוהות יותר.

גיא פלדמן: מעמד הביניים ואלה שנמצאים מתחת רוצים לשמור על רמת חיים מינימאלית.

מרינה סולודקין: קוראים לזה בינוני-נמוך.

גיא פלדמן: אני מקבל את ההערה.

גיא פלדמן: הם רוצים לפצות את עצמם על הפגיעה בהכנסות שלהם, הם רוצים לשמור על רמת חיים מינימאלית, ולכן הם לוקחים משכנתאות במימון גבוה.

גיא פלדמן: ההחלטה הזאת, לטעמנו, משרתת את המצב הקיים היום בו הזכות לדיור היא פריבילגיה מעמדית.

גיא פלדמן: יש מעמדות מסוימים שיכולים לרכוש את הזכות הזאת ויש מעמדות שלא.

מרינה סולודקין: מרקסיזם.

אופיר אקוניס: אתה לא מרקסיסט, וגם את לא מרקסיסטית בדרך כלל.

מרינה סולודקין: בגלל זה אני כועסת.

רוברט טיבייב: למדנו את התורה של מרקסיסטים.

אופיר אקוניס: אבל אני מקווה שאמצתם תורה של אדם אחר שבא מארצות ברית המועצות לשעבר, זאב ז'בוטינסקי.

אופיר אקוניס: אגב, הוא דיבר על מעון.

מרינה סולודקין: אני אמרתי, שבגלל זה מעמדי זה כבר מרקסיזם.

מרינה סולודקין: אני לא רוצה מעמדות כאן.

גיא פלדמן: אני אסיים ואגיד, שאני חושב שהמדינה צריכה לסייע למשפחות לקחת משכנתא במקום להקשות עליהן עוד יותר.

גיא פלדמן: היא צריכה גם להוריד את מחיר הקרקע.

גיא פלדמן: אלה כלים ששר השיכון יודע אותם, והוא ציין אותם גם קודם בדברים שלו.

גיא פלדמן: כל זה צריך להיעשות כחלק ממדיניות כוללת של דיור בר השגה.

אופיר אקוניס: עכשיו נשמע את משרד האוצר, שישבו פה מאופקים.

אופיר אקוניס: אולי תסבירו לנו מה אתם מכינים, כיוון שהיה פה רמז לתקציב הדו שנתי הבא בעניין הזה.

אופיר אקוניס: הכספים שהוחזרו, 3.8 מיליארד, הם אצלכם.

אופיר אקוניס: הוחזרו לאוצר 1.8 מיליארד מהמינהל ו-2 מיליארד ממשרד הבינוי והשיכון.

אופיר אקוניס: מה ייעודם של הכספים?

ראובן קוגן: אנחנו סבורים שהטיפול במחירי הדירות והניסיון להפחית את מחירי הדירות צריך לבוא מצד ההיצע.

ראובן קוגן: ככל שההיצע יגדל וייתן מענה לטיפול במשקי השנתיים, 40,000 משקי בית בשנה, ככל שנצליח להדביק את הפער הזה, וכרגע אנחנו עוד לא שם, כך המחירים ירדו.

ראובן קוגן: אלה הכללים של השוק.

ראובן קוגן: ככל שיש מחסור בהיצע והביקוש עולה על ההיצע, כך המחיר יעלה.

ראובן קוגן: זה גם בפן התכנוני, גם בהיבט השיווקי וגם בתהליכים של התחדשות עירונית, שגם הם צריכים לעבור שכלולים ולהתקצר בצורה כזו שנוכל ליישם יותר תוכניות של פינוי-בינוי וגם דברים כמו תמ"א 38, שיחד עם היבטים של מיגון, חיזוק והתחדשות עירונית, נותנים גם מענה לגידול במספר יחידות הדיור.

ראובן קוגן: אנחנו מנסים להתמודד עם כל מיני היבטים של התהליכים האלה, שהם מורכבים מטבעם, גם בהיבט התכנוני, גם עם הדיירים, גם מימון.

ראובן קוגן: אנחנו עובדים מול כל הגורמים הרלוונטיים, בעיקר משרד השיכון, שמוביל את האג'נדה של התחדשות עירונית.

מנחם אליעזר מוזס: האם יש לכם השפעה על ראש רשות, איזו אוכלוסייה הוא יכניס: אוכלוסייה חלשה או חזקה.

מנחם אליעזר מוזס: הרי הם רוצים רק דירות גדולות כדי לחזק את האוכלוסייה, ולא רוצים זוגות צעירים וחלשים.

ראובן קוגן: ראש עיריית תל אביב הכריז, שהוא רוצה את הזוגות הצעירים במסגרת התחדשות עירונית.

מנחם אליעזר מוזס: אני קראתי שיש הרבה יישובים, כמו קריית מלאכי, שרוצים דווקא לחזק אוכלוסייה חדשה.

ראובן קוגן: אני לא חושב, שקריית מלאכי מיועדת כרגע לתהליכים של פינוי-בינוי עם ערכי הקרקע שיש שם.

ראובן קוגן: זה יותר תהליכים שמיועדים למרכז הארץ, ששם עליית המחירים היא יותר דרמטית בשנים האחרונות.

ראובן קוגן: צודקים כל הדוברים כאן, שאלה תהליכים שכנראה ייקחו יותר זמן.

ראובן קוגן: בצד הביקוש – בשנים האחרונות מבנה הביקוש השתנה.

ראובן קוגן: אנחנו עדים לשתי תופעות שהתחזקו מאוד בשנים האחרונות.

ראובן קוגן: האחד זו הסוגיה של קבוצות הרכישה, והסוגיה השנייה היא המשקיעים שרוכשים את הדירות ומשכירים אותן.

ראובן קוגן: על שתי התופעות האלה משרד האוצר כן נותן את הדעת.

ראובן קוגן: לגבי קבוצות הרכישה – יש צוות ברשות המיסים, בראשותו של היועץ המשפטי של רשות המסים, שנמצא כרגע בשלבי כתיבת דוח סופי והמלצות לגבי הצעדים שצריכים לנקוט ביחס לקבוצות הרכישה.

מנחם אליעזר מוזס: מה הקשר של קבוצות הרכישה לזוגות צעירים ומחוסרי דיור?

מנחם אליעזר מוזס: הרי מדובר באוכלוסייה חזקה.

מרינה סולודקין: אנחנו רצינו דבר אחד, ואנחנו שומעים על קבוצות הרכישה.

ראובן קוגן: כמו שאמרתי, מהניתוח שלנו עולה שהעלייה במחירי הדירות נובעת מכך שההיצע הוא מצומצם והביקוש מתחלק לשניים: ביקוש של זוגות צעירים, וביקוש של אנשים שיש להם קצת יותר כסף, שחלק מהם שייכים לקבוצות רכישה.

ראובן קוגן: בקבוצות רכישה יש אחוז גדול של משקיעים.

מנחם אליעזר מוזס: בעיקר זה משקיעים.

ראובן קוגן: 40%.

מנחם אליעזר מוזס: קראתי השבוע, ש-72% אלה היום המשקיעים בקבוצות הרכישה, והשאר גם לא תפרנים או קבצנים.

רוברט טיבייב: האם המטרה של משרד האוצר היא להוריד את הביקוש?

ראובן קוגן: כן.

ראובן קוגן: שיעור המשקיעים במספר העסקאות עלה, כמו שאמר שר השיכון עלה ב-50%.

ראובן קוגן: אין ספק, שברגע שיש מרכיב יותר דומיננטי של ביקוש של אוכלוסיות יותר חזקות, שמתחרות על יותר היצע, גם זה גורם למחירים לעלות בקצב יותר מהיר מאשר אם התחרות וההעדר ההיצע היה רק מול הזוגות הצעירים.

ראובן קוגן: תמיד נהוג לדבר על סיוע אחר ברכישת דירה.

ראובן קוגן: בעולם של העדר היצע וביקושים גבוהים, כל צעד נוסף שנבוא ונחמם את הביקוש יגרום רק לעליית המחירים.

ברכה ארג'ואני: אז תפקחו על המחירים.

ברכה ארג'ואני: אולי הגיע הזמן שיהיה חוק, שיפקח על מחירי הדירות במדינת ישראל.

ברכה ארג'ואני: לא יכול שיהיה קרטל בנושא הזה.

ראובן קוגן: אלה לא סוג הצעדים שאנחנו בוחנים בימים אלה.

ראובן קוגן: אני לא רוצה לפרט כרגע את הצעדים, כי אנחנו נמצאים בדיונים גם מול משרדי ממשלה וגם בתוך משרד האוצר.

ראובן קוגן: מדובר בצעדים, שיעשו רציונאליזציה במבנה הביקוש בשוק הדיור לצד אותם הצעדים שנעשו בצד ההיצע.

ראובן קוגן: אני מאמין, שבשבועות הקרובים, לקראת הדיונים על התקציב – ולא משנה מה יהיה מבנה התקציב – אנחנו נוכל גם לבוא ולהציג את אותם הצעדים שאנחנו נרצה לקדם במסגרת חוק התקציב וחוק ההסדרים.

רוברט טיבייב: האם המטרה של משרד האוצר להוריד את הביקוש?

ראובן קוגן: התשובה היא כן ולא.

רוברט טיבייב: אתם לא פותרים את הבעיה.

רוברט טיבייב: צריך להעלות את ההיצע.

ראובן קוגן: אין ויכוח על זה.

רוברט טיבייב: לא על ידי כך שתורידו את הביקוש.

ראובן קוגן: יש סוגי ביקוש שונים בשוק הנדל"ן.

רוברט טיבייב: מה זה סוגי ביקוש?

רוברט טיבייב: יש אוכלוסייה שלמה שאין לה אפשרות.

רוברט טיבייב: אתם מקשים עליהם יותר ויותר.

אופיר אקוניס: ברכה, אני מציע שתזמיני גם את שר האוצר לסיור הזה.

אופיר אקוניס: אני מאוד רציני.

ברכה ארג'ואני: תעזור לי.

ברכה ארג'ואני: תעזרו לנו להזמין אותם.

ברכה ארג'ואני: אני אשמח.

אופיר אקוניס: ראש הממשלה הוא ירושלמי, אבל שר האוצר והנגיד אינם ירושלמים ופחות ומכירים.

אופיר אקוניס: גם אני מכיר את המקום.

ברכה ארג'ואני: בוא תעזור לנו.

מנחם אליעזר מוזס: אני כבר הזמנתי את שר האוצר למקומות בהם אנשים גרים בחניונים במינוס ארבע, ללא חלון, ללא אוויר, ללא אור יום, על יד כל חדרי החשמל המסוכנים.

מנחם אליעזר מוזס: אולי הוועדה תבוא איתי לסיור.

אופיר אקוניס: נשמח.

אופיר אקוניס: המפקח על הבנקים, בבקשה.

אופיר אקוניס: שמעת את חברי הכנסת.

אופיר אקוניס: אני חושב שיש קונצנזוס רחב מאוד בשאלת הדירה הראשונה והפרדה, לפחות כאשר אנחנו מדברים על הודעתך מסוף מאי.

רוני חזקיהו: אני שמעתי את כל מה שנאמר.

רוני חזקיהו: חלק גדול מהדיון, שהוא דיון חשוב ומעניין, עוסק במצב הדיור במדינת ישראל, בעיות הפערים החברתיים, שנובעות גם מההיצע הנמוך אבל לא רק.

רוני חזקיהו: לדיון הזה אני לא רוצה להתייחס.

רוני חזקיהו: אני חושב שהועלו פה גם כמה רעיונות איך להמשיך לטפל בזה, וזה לא תחת הכובע שלי.

רוני חזקיהו: אני באתי פה לשמוע הערות בנושא טיוטת ההנחיה שאנחנו הוצאנו.

רוני חזקיהו: אני שמעתי הצעות איך להתייחס לזה, ואנחנו ניקח בחשבון את כל מה שנאמר.

רוני חזקיהו: אחרי שנקיים פגישות עם הגופים שאנחנו צריכים להיפגש איתם, נקבל החלטה.

רוני חזקיהו: אנחנו רוצים לטפל בנושא של הסיכון שנובע מעליית מחירי הדיור.

רוני חזקיהו: על זה אנחנו מצביעים, ובזה אנחנו מטפלים.

רוני חזקיהו: אנחנו לא מתעלמים מכל שאר הדברים שנאמרו, אבל זה לא הולך לכיוון הזה.

רוני חזקיהו: זה לא יכול לפתור או לעזור.

רוני חזקיהו: אם רוצים לעזור לזוגות צעירים, אנחנו בעד.

רוני חזקיהו: אני מקווה, שאף אחד לא רוצה לעודד זוגות צעירים לקחת סיכון גבוה ובהמשך להיקלע לצרה.

רוני חזקיהו: אם נסכים על זה, שכרנו יצא.

רוני חזקיהו: אם ניקח בחשבון שבתקנה כזו או אחרת או בשינוי כזה או אחר אנחנו משיגים את המטרה, לא פוגעים בזוגות צעירים אבל מכניסים אותם למודעות של הסיכון הגבוה, אז נעשה את זה בוודאי.

אופיר אקוניס: שמענו מהמפקח על הבנקים שהבהיר לכנסת, שאין בהוראתו הגבלה ל-60% הלוואה לדיור, תוך כך על רוכשי דירה ראשונה וזוגות צעירים.

אופיר אקוניס: אדוני המפקח, המשמעות היא שהריבית תעלה.

אופיר אקוניס: בעניין זה קובעת ועדת הכלכלה בקונצנזוס רחב מאוד, שעל בנק ישראל לדאוג להפרדה בין דירה ראשונה לדירה שנייה ושלישית.

אופיר אקוניס: אני שמח על הודעתך, שתיקחו בחשבון בהתייעצות

אופיר אקוניס: כם עד פרסום ההודעה הסופית שלכם את העניין הזה של הפרדה בין דירה ראשונה לזוגות צעירים, לבין דירה שנייה-שלישית-רביעית.

אופיר אקוניס: נשמח לשמוע, את מסקנתך ודיווח לקראת סוף החודש על החלטתכם.

אופיר אקוניס: תודה רבה, הישיבה נעולה.